Maatietopalvelu

Kyselyvastaus

**Asiakirjan tunnus:** KT1114

**Päivämäärä**: 27.6.2025

**Julkisuus:** Julkinen

**Jemen / Naisten asema**

**Yemen / Women’s rights**

Kysymykset

1. Millaista naisten oikeuksiin liittyvää lainsäädäntöä on Jemenissä?  
2. Mikä on naisten poliittinen, taloudellinen ja sosiaalinen asema Jemenin yhteiskunnassa?  
3. Millainen on yksin elävän/turvaverkottoman naisen asema ja mahdollisuus elättää itsensä Jemenissä?  
4. Minkälaisia oikeudenloukkauksia erityisesti naisiin ja tyttöihin kohdistuu Jemenissä?  
5. Kuinka yleisiä pakkoavioliitot ovat Jemenissä? Mitä tietoja on saatavilla pakkoavioliitosta Jemenissä?  
6. Voivatko naiset saada viranomaissuojelua poliisilta? Voivatko naiset saada suojelua tai tukea muilta tahoilta (esim. järjestöiltä), mikäli he ovat joutuneet vakavan rikoksen, kuten seksuaalisen väkivallan tai lähisuhdeväkivallan kohteeksi? Miten Jemenin oikeuslaitos toimii naisiin kohdistuvien rikoksien oikeustapausten käsittelyssä?

Questions

1. What is the legislation on women's rights in Yemen?  
2. What is the political, economic and social status of women in Yemeni society?   
3. What is the position of single/unprotected women and what are their prospects for living alone/unaccompanied in Yemen?  
4. What kind of violations are women and girls specifically subject to in Yemen?  
5. How widespread are forced marriages in Yemen? What information is available on forced marriage in Yemen?  
6. Can women get protection from the police? Can women get protection or support from other bodies (e.g. organizations) if they are victims of serious crimes, such as sexual violence or intimate partner violence?

# Millaista naisten oikeuksiin liittyvää lainsäädäntöä on Jemenissä?

Jemenin vuoden 1991 perustuslain 41. artiklassa säädetään, että kansalaiset ovat yhdenvertaisia julkisten oikeuksien ja velvollisuuksien suhteen. Perustuslain 31. artiklassa todetaan myös, että ”naiset ovat miesten sisaria”, ja että heillä on islamilaisen sharian takaamat ja edellyttämät ja laissa määrätyt oikeudet ja velvollisuudet.[[1]](#footnote-1) Jemeniläisen Mwtana-ihmisoikeusjärjestön vuonna 2022 julkaisemassa naisiin kohdistuvaa väkivaltaa käsittelevässä raportissa todetaan, että nämä kaksi artiklaa ovat ristiriidassa keskenään. Jemenin perustuslaki on avoin monille tulkinnoille, mikä johtuu islamilaisen sharia-oikeusoppineiden erimielisyydestä monissa naisiin liittyvissä kysymyksissä. Heidän keskuudessaan on myös tiukkoja naisten vastaisia mielipiteitä. Lakiin liittyvä tulkinnanvaraisuus on mahdollistanut naisiin kohdistuvat mielivaltaiset käytänteet. Mwtanan mukaan aviomies voi esimerkiksi estää elatusmaksut, hylätä vaimonsa kotiin ja pitää tätä vangittuna, jos nainen ei tottele miestään eikä täytä aviovelvollisuuksiaan.[[2]](#footnote-2)

Jemenissä valmisteltiin vuonna 2015 uusi perustuslakiluonnos, jonka 75. artiklassa säädetään sukupuoleen perustuvasta syrjimättömyydestä.[[3]](#footnote-3) Uutta perustuslakia ei kuitenkaan toistaiseksi ole otettu käyttöön sodan puhkeamisen vuoksi.[[4]](#footnote-4)

YK:n kehitysohjelma (UNDP), YK:n tasa-arvojärjestö UN Women, YK:n seksuaali- ja lisääntymisterveysjärjestö (UNFPA) ja YK:n Länsi-Aasian talous- ja sosiaalikomissio (ESCWA) julkaisivat vuonna 2018 raportin, joka käsittelee sukupuolten väliseen tasa-arvoon vaikuttavia lakeja ja sukupuoleen perustuvan väkivallan uhreille tarjolla olevaa suojelua Jemenissä. Raportin mukaan Jemen liittyi kaikkinaisen naisten syrjinnän poistamista koskevaan yleissopimukseen (engl. The Convention on the Elimination of all Forms of Discrimination Against Women / CEDAW) vuonna 1984. Se on tehnyt varauman 29. artiklan 1. kohtaan, joka koskee kahden tai useamman sopimusvaltion välisiä riitoja sopimuksen tulkinnasta tai sen soveltamisesta.[[5]](#footnote-5)

## Rikoslaki

UNDP:n, UN Womenin, UNFPA:n ja ESCWA:n vuoden 2018 raportin mukaan Jemenissä ei ole lainsäädäntöä koskien lähisuhdeväkivaltaa.[[6]](#footnote-6) Jemeniläisen Mwtana-järjestön mukaan monet perheessä tehdyt rikokset ja rikkomukset kuuluvat rikoslain yleisten säännösten piiriin. Joissakin tapauksissa rangaistusta lievennetään suhteettomasti suhteessa rikoksen vakavuuteen.[[7]](#footnote-7)

Raiskaus on kriminalisoitu Jemenin vuoden 1994 rikoslain 269. artiklassa. Rikoslaissa säädetään raiskauksesta annettavaksi enintään 15 vuoden vankeusrangaistus.[[8]](#footnote-8) Yhdysvaltain ulkoministeriön (USDOS) vuoden 2023 ihmisoikeustilannetta Jemenissä käsittelevän raportin mukaan jopa 25 vuoden vankeusrangaistuksia on annettu. Hallitus ei kuitenkaan USDOSin mukaan valvo lakia tehokkaasti ja viranomaiset saattavat asettaa raiskauksen uhrit syytteeseen haureudesta. USDOSin mukaan ilman tekijän tunnustusta raiskauksen uhrin on esitettävä neljä miespuolista todistajaa rikokselle.[[9]](#footnote-9) YK-järjestöjen raportin mukaan Jemenin rikoslaissa ei ole erityistä säännöstä, joka vapauttaisi raiskaajan syytöksistä, jos tämä menee naimisiin uhrinsa kanssa.[[10]](#footnote-10)

Avioliitossa tapahtuvia raiskauksia ei ole erikseen kriminalisoitu.[[11]](#footnote-11) Henkilökohtaista asemaa koskevan lain 40. artiklan mukaan naisen tulee totella aviomiestään.[[12]](#footnote-12) YK-järjestöjen raportin mukaan tuomioistuimet tulkitsevat tämän tarkoittavan, että nainen ei voi kieltäytyä yhdynnästä aviomiehensä kanssa.[[13]](#footnote-13)

Abortti on kielletty rikoslain artiklojen 239 ja 240 nojalla.[[14]](#footnote-14) Laissa ei ole poikkeusta raiskauksen uhreille.[[15]](#footnote-15)

YK-järjestöjen mukaan seksuaalista häirintää ei ole erikseen kriminalisoitu. Jotkin häirinnän muodot voivat kuulua naisiin ja tyttöihin kohdistuvien häpeällisten tekojen rikoksiin, jotka ovat rangaistavia rikoslain 273. ja 275. artiklan nojalla.[[16]](#footnote-16)

Aviorikos on kriminalisoitu rikoslain 12. artiklan nojalla. Rikoslain mukaan uskonnolliset tuomioistuimet määräävät rangaistuksen aviorikoksesta.[[17]](#footnote-17)

Rikoslain 232. artiklassa säädetään rangaistus niin sanotuista ”kunniarikoksista”. Lain mukaan, jos aviomies murhaa vaimonsa ja sen, joka tekee aviorikoksen hänen kanssaan molempien jäädessä kiinni ”itse teosta", tai jos hän pahoinpitelee molempia, mikä johtaa joko kuolemaan tai vammautumiseen, siitä [henkirikoksesta tai pahoinpitelystä] ei tarvitse rangaista, vaan aviomies voidaan tuomita vankeuteen enintään yhdeksi vuodeksi tai sakkoon. Sama rangaistus koskee sitä, joka saa sukulaisensa, jälkeläisensä tai sisarensa ”kiinni” aviorikoksesta. Sen lisäksi, että henkirikoksesta voidaan määrätä lievempi, vuoden vankeusrangaistus, rikoslain 232. artikla mahdollistaa myös sen, että tuomari voi määrätä ”kunniarikoksista” pelkän sakon, vaikka kyseessä olisi murha tai vammautumiseen johtava vakava tahallinen pahoinpitely.[[18]](#footnote-18)

USDOSin ja YK-järjestöjen raportin mukaan Jemenin laissa ei kielletä naisten sukupuolielinten silpomista, mutta vuonna 2001 annetussa ministeriön asetuksessa kielletään naisten sukupuolielinten silpomisen ja naisten sukuelinten silpomisen suorittaminen julkisissa ja yksityisissä sairaaloissa ja klinikoilla. Asetuksessa ei säädetä rangaistuksesta.[[19]](#footnote-19)

YK-järjestöjen raportin mukaan Jemenissä ei ole kattavaa ihmiskaupan vastaista lakia, joka kriminalisoisi kaikki ihmiskaupan muodot ja koskisi ihmiskaupan ehkäisemistä ja suojelutoimenpiteitä. Lainsäädännön tarjoama suoja ihmiskauppaa vastaan on minimaalinen.[[20]](#footnote-20)

Rikoslain 278. pykälä kriminalisoi prostituution, josta rangaistaan enintään kolmen vuoden vankeudella tai sakoilla.[[21]](#footnote-21) Seksityöntekijät voivat myös olla vaarassa saada syytteet zinasta (avioliiton ulkopuolinen seksi), josta seuraa ankarat rangaistukset.[[22]](#footnote-22)

Homoseksuaalisuus kriminalisoidaan rikoslain 264. ja 268. artiklassa.[[23]](#footnote-23)

## Henkilökohtaista asemaa säätelevä laki ja kansallisuuslaki

Avioliittoon ja perintöön liittyvistä asioista säädetään Jemenin vuoden 1992 henkilökohtaista asemaa säätelevässä laissa nro 20.[[24]](#footnote-24) Naisilla ei ole Jemenissä YK-järjestöjen mukaan miesten kanssa tasavertaisia oikeuksia avioliitossa ja avioerossa.[[25]](#footnote-25)

Henkilökohtaista asemaa säätelevässä laissa ei määritellä avioliiton alaikärajaa.[[26]](#footnote-26) Maailman pakolaisjärjestö IOM:n mukaan Jemenin vuoden 1992 henkilökohtaista asemaa säätelevässä laissa oli säädetty avioliiton alarajaksi 15 vuotta, mutta alaikäraja poistettiin vuonna 1999.[[27]](#footnote-27) Vuoden 1999 muutoksessa lain 15. artiklaan kirjattiin, että tyttö saa holhoojan päätöksellä mennä naimisiin, jos hän on ”yhdyntäkelpoinen”.[[28]](#footnote-28)

Henkilökohtaista asemaa säätelevä laki edellyttää, että miespuolinen avioliiton holhooja suostuu naisen avioliittoon ja allekirjoittaa avioehtosopimuksen. Myös naisen suostumus vaaditaan.[[29]](#footnote-29) Naisten ja tyttöjen oikeuksia ajavan Equality Now -järjestön mukaan naimattomien naisten (joita pidetään ”neitsyinä”) osalta hiljaisuus riittää osoitukseksi suostumuksesta avioliittoon. Tämä tekee naisista ja tytöistä alttiita pakkoavioliitoille.[[30]](#footnote-30)

Henkilökohtaista asemaa säätelevän lain 29. artiklan mukaan musliminainen ei saa avioitua ei-muslimin kanssa.[[31]](#footnote-31)

Vuoden 1992 henkilökohtaista asemaa koskevan lain 40. artiklassa määrätään, että vaimon tulee olla miehelleen kuuliainen. 40. artiklan mukaan aviomiehellä on oikeus siihen, että vaimo tottelee häntä perheen edun vuoksi, erityisesti seuraavissa asioissa:

* Naisen on muutettava miehen kanssa yhteiseen avioliittokotiin, ellei avioehtosopimuksessa ole määritelty, että naisen on pysyttävä omassa kodissaan tai perheensä kodissa, jolloin hänen on sallittava miehen asua hänen luonaan ja saada tavata häntä,
* Naisen on sallittava miehelleen yhdyntä hänen kanssaan, kun hän on siihen kykenevä,
* Naisen on toteltava miestään ja pidättäydyttävä tottelemattomuudesta sekä tehtävä työt aviollisessa kodissa,
* Nainen ei saa poistua aviollisesta kodista ilman miehen lupaa, paitsi jos hänellä on siihen oikeutettu syy tai jos hänen ei yleisesti katsota loukkaavan kunniaa tai velvollisuuksiaan miestä kohtaan. Hän voi lähteä ulos hoitamaan omaisuuttaan tai tekemään yhdessä sovittua työtä, joka ei ole ristiriidassa islamilaisen lain kanssa. Perusteltu syy on esimerkiksi se, että nainen huolehtii heikkokuntoisista vanhemmistaan, jos hän on ainoa käytettävissä oleva henkilö, joka voi huolehtia jommastakummasta tai molemmista vanhemmista.[[32]](#footnote-32)

YK-järjestöjen mukaan miehillä on Jemenissä oikeus erota ilman, että turvaudutaan tuomioistuimeen. Naisilla on oikeus rajoitettuihin avioeron muotoihin, jotka voidaan antaa vain tuomioistuimessa.[[33]](#footnote-33) Jemeniläisen Mwtana-järjestön mukaan miehillä on oikeus erota rajoituksetta, jopa mielivaltaisesti, mutta Jemenin lainsäädännössä naisiin sovelletaan tiukkoja sääntöjä. Mwtanan raportin mukaan naiset voivat hakea avioeroa vain tietyin laissa epäselvästi määritellyin perustein, kuten aviomiehen moraalittomuuden tai vaimon tultua aviomiehen hylkäämäksi määrittelemättömäksi ajaksi.[[34]](#footnote-34)

Polygamia sallitaan henkilökohtaista asemaa säätelevän lain 12. artiklassa, jonka mukaan miehelle on sallittua ottaa enintään neljä vaimoa.[[35]](#footnote-35)

YK-järjestöjen raportissa kerrotaan, että pääsääntöisesti isällä on lasten huoltajuus. Avioeron jälkeen isä on edelleen lasten laillinen huoltaja ja elatusavun maksaminen on hänen vastuullaan.[[36]](#footnote-36) Yleensä äidille myönnetään huoltajuus avioerotapauksessa, kunnes tämän poika on 9-vuotias ja tytär 12-vuotias. Eronnut äiti kuitenkin menettää huoltajuuden, jos hän menee uudestaan naimisiin.[[37]](#footnote-37)

YK-järjestöjen raportin mukaan henkilökohtaista asemaa säätelevä laki määrittelee perintöön liittyvät säännöt, jotka noudattavat sharian periaatteita. Naisilla on oikeus perintöön, mutta monissa tapauksissa he saavat vähemmän perintöä kuin miehet. Tytär saa puolet pojan saamasta osuudesta.[[38]](#footnote-38)

Jemenin vuoden 2009 kansallisuuslain 1. artiklan mukaan naiset voivat antaa kansalaisuuden lapsilleen, mutta heillä ei ole samoja oikeuksia kuin miehillä antaa kansalaisuutta ulkomaiselle puolisolle.[[39]](#footnote-39)

## Työlaki

Naisilla on oikeus tasavertaiseen palkkaan miesten kanssa Jemenin vuoden 1995 työlain 67. artiklan mukaan.[[40]](#footnote-40)

Työlain 45. artiklassa kielletään työnantajia irtisanomasta työntekijää tämän äitiysloman aikana raskauden vuoksi. Työlain 45. artiklassa säädetään, että naisilla on oikeus 70 päivän äitiyslomaan täydellä palkalla, jonka työnantajat ovat velvollisia maksamaan suoraan työntekijälle. [[41]](#footnote-41)

Työlain 46. artiklassa kielletään naisten palkkaaminen vaarallisiin, raskaisiin tai terveydelle tai sosiaaliselle asemalle haitallisiin ammatteihin tai aloille, jotka ministeri määrittelee. Naisten työllistäminen yöaikaan on myös kielletty, paitsi paastokuukausi ramadanin aikana ja ministerin määrittelemissä tehtävissä.[[42]](#footnote-42)

Työlain 3. artiklan mukaan kotityöntekijät ovat yksi niistä ammattiryhmiä, joita vuoden 1995 työlaki ei suojaa tai koske.[[43]](#footnote-43)

# Mikä on naisten poliittinen, taloudellinen ja sosiaalinen asema Jemenin yhteiskunnassa?

## Naisten poliittinen asema

Yhdysvaltain ulkoministeriön (USDOS) Jemenin ihmisoikeustilannetta vuonna 2023 käsittelevän raportin mukaan sukupuoleen perustuvat sosiaaliset normit, turvallisuustilanne ja suhteettoman suuri hoitovastuu estivät naisia osallistumasta poliittiseen elämään tasavertaisesti miesten kanssa. Seksuaali- ja sukupuolivähemmistöihin kuuluvat henkilöt eivät osallistu avoimesti poliittiseen prosessiin.[[44]](#footnote-44)

USDOSin mukaan naisilla oli hallituksessa vain vähän ministeritason tehtäviä. Yksi nainen nimitettiin presidenttineuvoston (PLC) alaisen neuvoa-antavan ja sovittelukomission toimeenpanevaan komiteaan, useita naisia toimi laajemmassa, 50-jäsenisessä neuvoa-antavassa ja sovittelukomissiossa, ja yksi nainen nimitettiin hallituksen viralliseen valtuuskuntaan YK:n johtamiin rauhanneuvotteluihin. Naiset toimivat edelleen aktiivisesti kansalaisyhteiskunnassa, osallistuivat mielenosoituksiin etelässä, laativat feministisen rauhansuunnitelman, neuvottelivat pidätettyjen ja poliittisten vankien vapauttamisesta ja työskentelivät kansalaisyhteiskunnan järjestöjen kautta viranomaisten vastuuseen saattamiseksi.[[45]](#footnote-45)

Yhdysvaltalaisen ihmisoikeuksia ja demokratiaa edistävän Freedom House -järjestön poliittisten oikeuksien ja kansalaisvapauksien toteutumista maailman eri valtioissa tarkastelevan Freedom in the World -raportin mukaan vuonna 2024 kaikki väestöryhmät Jemenissä kärsivät poliittisten oikeuksien puutteesta. Vain yksi nainen sai paikan edellisissä parlamenttivaaleissa, eikä naisia nimitetty vuoden 2020 parlamenttiin tai vuonna 2022 PLC:hen.[[46]](#footnote-46)

Suomalaisen Crisis Management Initiative (CMI) -konfliktinratkaisujärjestön tammikuussa 2025 julkaiseman naisten poliittista osallistumista Jemenissä käsittelevässä artikkelissa on haastateltu Jemenin sosialistisen puolueen sihteeristön oikeuksia ja vapauksia Hadramautin maakunnassa käsittelevän osaston päällikkö Ahad Saleh Abdulkareem Al-Kasadia. Tämän mukaan naisten osallistumista politiikkaan rajoittavat perinteiset naisille asetetut roolit. Hänen mukaansa naisia nähdään harvoin poliittisten puolueiden kriittisissä ja arkaluonteisissa tehtävissä. Naiset eivät esimerkiksi juuri koskaan työskentele poliittisilla tai taloudellisilla osastoilla, ja he osallistuvat harvoin sotilaallisiin tai diplomaattisiin tehtäviin.[[47]](#footnote-47)

Yhdysvalalaisen Georgetownin yliopistoon kuuluvan Institute for Women, Peace and Security (GIWPS) -tutkimuslaitoksen ylläpitämän Naiset, rauha ja turvallisuus -indeksin mukaan Jemen sijoittui vuonna 2023 sijalle 176/177. Indeksi asettaa 177 maata paremmuusjärjestykseen naisten aseman perusteella mittaamalla naisten osallisuutta, oikeudenmukaisuutta ja turvallisuutta.[[48]](#footnote-48) Indeksin mukaan Jemen on pisteillä 0,3 viimeisellä sijalla, mitä tulee naisten osuuteen parlamentissa. Indeksi kuvaa naisten prosenttiosuutta parlamentin alahuoneessa ja ylähuoneessa.[[49]](#footnote-49)

## Naisten sosiaalinen asema

YK:n humanitaaristen asioiden koordinointitoimiston (UN OCHA) vuoden 2025 humanitaarisia tarpeita Jemenissä tarkastelevassa raportissa todetaan Jemenin humanitaarisen kriisin vaikuttavan suhteettoman paljon naisiin ja tyttöihin. Heihin kohdistuu vakavia suojeluriskejä, kuten yleisen väkivallan lisääntyminen vuonna 2024, sekä peruspalvelujen, kuten terveydenhuollon, erityisesti äitiys- ja lisääntymisterveydenhuollon, rajallinen saatavuus. Raportin mukaan pakolaisiin, turvapaikanhakijoihin, maahanmuuttajiin ja syrjäytyneisiin ryhmiin, kuten Muhamashin (myös Akhdam), kohdistuu vakavia suojeluriskejä, järjestelmällistä syrjintää ja esteitä elintärkeiden palvelujen saannille. Riskit ovat raportin mukaan erityisen suuret naisille ja tytöille, jotka joutuvat edelleen kohtaamaan moninaisia turvallisuuteensa, ihmisarvoonsa ja hyvinvointiinsa liittyviä uhkia. Konflikti on pahentanut sukupuolten välistä epätasa-arvoa, vaikuttanut toimeentulon saantiin, vahvistanut naisia ja tyttöjä epäedullisesti kohtelevia sukupuolinormeja sekä lisännyt yleistä väkivaltaisuutta ja muita heidän perusoikeuksiinsa kohdistuvia loukkauksia.[[50]](#footnote-50)

Amnesty International -ihmisoikeusjärjestön vuonna 2019 julkaiseman artikkelin mukaan naiset kärsivät Jemenissä syvälle juurtuneesta sukupuolten epätasa-arvosta, joka juontaa juurensa patriarkaalisen yhteiskunnan jäykkiin sukupuolirooleihin. Amnestyn mukaan naiset ja tytöt ovat kärsineet konfliktista suhteettoman paljon. Negatiiviset sukupuolistereotypiat ja patriarkaaliset asenteet, syrjivä oikeusjärjestelmä ja taloudellinen epätasa-arvo ovat lisänneet naisten haavoittuvuutta väkivallalle. Taistelut ovat jättäneet jemeniläiset kamppailemaan vakavan talouskriisin, vahingoittuneen infrastruktuurin ja romahtaneiden palvelujen kanssa. Lisäksi naisten liikkuvuutta rajoitetaan kulttuurisiin sukupuolinormeihin vedoten. Naiset ovat vastuussa ruoan ja hoidon järjestämisestä kodeissaan, mitä on vaikeuttanut ruoan, veden, saniteetti- ja terveyspalvelujen rajallinen saatavuus. Vallitsevien sukupuoliroolien mukaan miehet nähdään naisten ja perheiden ”suojelijoina”, ja ilman miespuolisen sukulaisen läsnäoloa naiset ovat alttiimpia seksuaaliselle ja fyysiselle väkivallalle.[[51]](#footnote-51)

UN Womenin toukokuussa 2025 julkaiseman raportin mukaan jemeniläiset naiset ovat johtavassa roolissa esimerkiksi humanitaarisen avun järjestämisessä, oikeudenloukkausten dokumentoinnissa psykososiaalisen tuen tarjoamisessa ja yhteisöllisten suojelumekanismien hallinnoinnissa. Monissa maansisäisesti siirtymään joutuneita ihmisiä vastaanottavissa yhteisöissä naisten ruohonjuuritason aloitteet täyttävät kriittisiä puutteita, jotka ovat jääneet hoitamatta institutionaalisen romahduksen vuoksi. Silti naisten johtajuus jätetään systemaattisesti huomiotta, naisjohtoisia projekteja alirahoitetaan, ja naisten osallistuminen nähdään usein ”vapaaehtoistyönä” eikä niinkään strategisena humanitaarisena johtajuutena.[[52]](#footnote-52) Humanitaarista analyysia tekevän ACAPS-järjestön toukokuussa 2023 julkaiseman raportin mukaan naisten osallistumisessa oli tapahtunut hienoista parannusta sodan tuomien muutosten vuoksi, mutta vuonna 2022 käyttöön otetut mahram-vaatimukset, eli vaatimus miespuoleisen huoltajan läsnäolosta naisen ulkona liikkuessa, olivat takaisku saavutetulle edistykselle ja ne vaikeuttavat naisten osallistumista ennestään ja kasvattavat kuilua sukupuolten välillä.[[53]](#footnote-53)

UN Womenin mukaan naisten turvallisuuteen liittyvää pelkoa käytetään perustelemaan taantumuksellisia normeja, kuten liikkumiskieltoja ja mahram-vaatimuksia, jotka rajoittavat entisestään naisten liikkuvuutta, toimijuutta ja palvelujen saatavuutta. Tämä naisten liikkumisen valvominen ”suojelun” varjolla ei ainoastaan heikennä naisten itsemääräämisoikeutta, vaan myös vahvistaa haitallista valtadynamiikkaa ja lisää riippuvuutta miehistä. Se myös sulkee naiset virallisten koordinointi-, suunnittelu- ja päätöksentekofoorumien ulkopuolelle huolimatta heidän osoittamastaan asiantuntemuksesta ja johtavasta roolista yhteisössä. [[54]](#footnote-54)

YK:n ihmisoikeusvaltuutetun toimiston (OHCHR) joulukuussa 2022 julkaiseman raportin mukaan Jemenin huthikapinalliset ovat omaksuneet syrjivän lähestymistavan naisten asemaan yhteiskunnassa, jonka tarkoituksena on tukahduttaa naiset ja tytöt ja poistaa heidät julkisista tiloista. Huthien hallitsemilla alueilla useat moskeijoiden perjantaisaarnat ja rukouksen jälkeiset saarnat ovat sisältäneet naisia syrjiviä ja naisvihamielisiä puheita, kuten naisten roolien stereotyyppisiä kuvauksia, väitteitä, joiden mukaan naisten pitäisi tyytyä kotitöihin ja lasten synnyttämiseen, naisten kuvailua epätäydellisiksi kokonaisuuksiksi tai ihmisiksi ja esineiksi, jotka tuovat tai kantavat mukanaan pahaa ja häpeää, sekä toteamuksia, joiden mukaan naisten oikeudet ovat ”pahoja” ja ”viivästyttävät voittoa”.[[55]](#footnote-55)

YK:n vuonna 2023 julkaiseman artikkelin mukaan Jemenin äitiyskuolleisuusluvut ovat alueen korkeimpia. Yksi jemeniläinen nainen kuolee joka toinen tunti synnytyksessä ennaltaehkäistävistä syistä.[[56]](#footnote-56) UN Womenin toukokuussa 2025 julkaiseman raportin mukaan yli 400 raskaana olevaa ja imettävää naista ja 9600 lasta on kärsinyt terveydenhuoltopalvelujen ja vesihuoltoinfrastruktuurin vahingoittumisesta, mikä rajoittaa äitien, vastasyntyneiden ja lasten terveydenhoitopalvelujen saatavuutta tuhoalueilla.[[57]](#footnote-57)

## Naisten taloudellinen asema

Georgetownin yliopistoon kuuluvan Institute for Women, Peace and Security (GIWPS) -tutkimuslaitoksen Naiset, rauha ja turvallisuus -indeksin mukaan Jemen sijoittui vuosina 2023–2024 viimeiseksi 177:stä maasta, mitä tulee naisten työllisyyteen ja taloudelliseen osallisuuteen. Indeksin mukaan vain 5,5 % jemeniläisistä 25–64-vuotiaista naisista tekee töitä joko virallisilla tai epävirallisilla työmarkkinoilla. Taloudellista osallisuutta indeksi mittaa mittaamalla niiden 15-vuotiaiden ja vanhempien naisten prosenttiosuutta, jotka ilmoittavat, että heillä on henkilökohtainen tai yhteinen tili pankissa tai muussa rahoituslaitoksessa tai jotka ilmoittavat käyttäneensä mobiilirahapalvelua viimeisen vuoden aikana. Naisten taloudellisen osallisuuden prosenttiosuus oli indeksin mukaan Jemenissä vuonna 2023 5,4 %. Lisäksi Jemenin sijoitus on viimeinen, mitä tulee naisten kouluvuosiin. Indeksin mukaan jemeniläiset naiset käyvät koulua keskimäärin 2,9 vuotta.[[58]](#footnote-58)

Maailman ruokajärjestön huhtikuussa 2025 julkaiseman Jemen 2024 -vuosiraportin mukaan taloudellisen osallistumisen puute tekee jemeniläisistä naisista ja tytöistä alttiimpia elintarvike- ja ravitsemusturvan puutteelle. Tämä lisää myös heidän riskiään altistua sukupuoleen perustuvalle väkivallalle, riistolle ja hyväksikäytölle, kun kotitaloudet käyttävät kielteisiä taloudellisia selviytymiskeinoja, kuten varhaisia, pakko- ja lapsiavioliittoja sekä lapsityövoimaa.[[59]](#footnote-59)

Humanitaarista analyysiä tekevän ACAPS-järjestön toukokuussa 2023 julkaiseman raportin mukaan kotitalouksien taloudellisten haasteiden lisääntyessä sodan aikana monet naiset ovat pyrkineet hankkimaan tuloja, myös työskennellen kodin ulkopuolella. Mahram-vaatimuksen tiukempi täytäntöönpano vaikeuttaa tätä, ja naiset saattavat joutua poistumaan työelämästä, mikä lisää kotitalouksien haasteita tarpeidensa tyydyttämisessä.[[60]](#footnote-60) ACAPSin kesäkuussa 2023 julkaisemassa raportissa mainitaan myös, että patriarkaaliset normit rajoittavat sitä, millaisiin tehtäviin naiset hakeutuvat. Yksi järjestön haastattelemista henkilöistä esimerkiksi kertoi, että hänen veljensä ei antanut hänelle lupaa työskennellä sairaanhoitajana, koska ammatti vaatii kanssakäymistä miesten kanssa.[[61]](#footnote-61)

UN Womenin toukokuussa 2025 julkaiseman raportin mukaan naisten ja tyttöjen liikkuvuutta rajoittavat turvallisuusriskit ja yhteiskunnalliset normit saattavat pakottaa heidät turvautumaan kielteisiin selviytymiskeinoihin. Tilannetta pahentaa raskaana olevien naisten ja tuoreiden äitien hälyttävä aliravitsemus, joka vaarantaa vakavasti sekä heidän terveytensä että lastensa kehityksen. Elintarvikkeiden hintojen noustessa edelleen nämä naiset joutuvat uhraamaan oman terveytensä ruokkiakseen perheensä, millä voi olla pitkäaikaisia fyysisiä ja psyykkisiä seurauksia.[[62]](#footnote-62)

Taloudellisen tilanteen heikkeneminen on voimistanut valuuttakriisin vaikutuksia, sillä valuuttakurssit ovat nousseet ja kansallinen valuutta romahtanut. Tämä on johtanut UN Womenin mukaan elinkustannusten räjähdysmäiseen nousuun, minkä vuoksi perheiden on vaikea saada välttämättömiä perustarvikkeita. Elinkeinojen menettäminen on lisännyt erityisesti naisten haavoittuvuutta. Monet naiset ovat menettäneet pääasialliset tulonlähteensä, kun yrityksiä on suljettu, mukaan lukien naisvaltaiset alat, kuten suitsukkeiden valmistus ja räätälöinti. Näitä yrityksiä ei enää pidetä välttämättöminä taloudellisen taantuman ja elintärkeiden hyödykkeiden priorisoinnin vuoksi.[[63]](#footnote-63)

UN Womenin toukokuun 2025 raportin mukaan viimeaikaiset infrastruktuuriin kohdistuneet ilmaiskut esim. Al Hudaydahin satamaan ja Sanaan lentokentälle ovat häirinneet kriittisiä toimitusreittejä, mikä vaikeuttaa humanitaarisen avun, kuten elintarvikkeiden, lääkintätarvikkeiden ja polttoaineen, toimittamista. Tällä on ollut suora vaikutus palvelujen saatavuuteen, mitä tulee esimerkiksi terveydenhuoltoon, elintarviketurvaan ja suojeluun.[[64]](#footnote-64)

# Millainen on yksin elävän/turvaverkottoman naisen asema ja mahdollisuus elättää itsensä Jemenissä?

UN Womenin toukokuussa 2025 julkaiseman raportin mukaan naisjohtoisten kotitalouksien liikkuvuus Jemenissä on usein rajoittunut, tulonhankintamahdollisuudet heikentyneet ja hoitovastuu lisääntynyt. Tällaiset olosuhteet voivat rajoittaa humanitaarisen avun saantia, aiheuttaa riippuvuutta kielteisistä selviytymiskeinoista ja lisätä altistumista suojeluriskeille, kuten väkivallalle.[[65]](#footnote-65)

YK:n seksuaali- ja lisääntymisterveysjärjestön (UNFPA) mukaan konfliktista johtuva mieselättäjien menettäminen jemeniläisissä perheissä lisää naisten taloudellisia rasitteita, erityisesti naisjohtoisten kotitalouksien kohdalla. Paine on vieläkin suurempi, jos naiset tai tytöt joutuvat yhtäkkiä vastaamaan perheensä elättämisestä, vaikka heiltä itseltään on evätty peruskoulutus tai ammatillinen koulutus, joka antaisi heille valmiudet työmarkkinoille osallistumiseen. Riittävän tuen puuttuessa naiset ja tytöt ovat helposti alttiita kielteisille selviytymisstrategioille, kuten lapsiavioliitoille ja lapsityölle.[[66]](#footnote-66)

Myös YK:n pakolaisjärjestön (UNHCR) mukaan jemeniläiset naiset ja tytöt joutuvat ottamaan vastuun perheidensä elättämisestä ja kohtaamaan samalla eriarvoisuutta, palvelujen rajallista saatavuutta ja muita moninaisia esteitä, jotka johtuvat juurtuneista kulttuurisista normeista. Kun inflaatio on korkealla ja toimeentulomahdollisuudet ovat vähäiset, monilla ei ole enää varaa perusaterioihin, ja nälänhädän, sukupuoleen perustuvan väkivallan, hyväksikäytön ja varhaisavioliittojen riski on kasvanut.[[67]](#footnote-67)

Sanaassa ja Sadahissa toistuvat ilmaiskut ovat vahingoittaneet koteja, markkinoita ja kriittistä siviili-infrastruktuuria, mikä on pakottanut perheet, erityisesti naisjohtoiset kotitaloudet ja lesket, pakenemaan ilman omaisuutta tai asiakirjoja. Näiden naisjohtoisten perheiden on miesjohtoisiin perheisiin verrattuna vaikeampi päästä virallisiin suojiin.[[68]](#footnote-68) Kotitalouksien naispäät, vammaiset naiset ja vähemmistö- tai siirtolaisyhteisöihin kuuluvat naiset kohtaavat usein muita esteitä, jotka johtuvat haavoittuvuudesta ja syrjinnästä, mikä rajoittaa entisestään heidän mahdollisuuksiaan saada hengenpelastavaa tukea ja hakea oikeutta.[[69]](#footnote-69)

UNHCR:n mukaan Jemenin 4,5 miljoonasta maansisäisesti siirtymään joutuneista henkilöistä noin 80 % on naisia ja lapsia. Ainakin 26 % kotiseudultaan siirtymään joutuneista kotitalouksista on naisjohtoisia ja 20 % heistä on alle 18-vuotiaita.[[70]](#footnote-70)

UNFPA:n mukaan suojapaikkavaihtoehtojen ollessa rajalliset kotiseudultaan siirtymään joutuneet naiset ja tytöt kärsivät yksityisyyden puutteesta, turvallisuusuhkista ja peruspalvelujen rajallisesta saatavuudesta, mikä tekee heistä entistä alttiimpia väkivallalle ja hyväksikäytölle. Siirtymään joutuneet tytöt menettävät poikia todennäköisemmin koulunkäyntimahdollisuutensa, sillä tyttöjen oikeutta koulutukseen ei priorisoida perheissä, joilla on rajalliset resurssit.[[71]](#footnote-71)

# Minkälaisia oikeudenloukkauksia erityisesti naisiin ja tyttöihin kohdistuu Jemenissä?

UNFPA:n mukaan sukupuoleen perustuvasta väkivallasta on tullut Jemenissä yleinen ilmiö, ja yli 6,2 miljoonaa naista ja tyttöä on suuressa vaarassa joutua sen eri muotojen uhreiksi, mukaan lukien haitalliset perinteiset käytännöt, kuten naisten sukuelinten silpominen. Koska suojavaihtoehdot ovat rajalliset ja viralliset ja epäviralliset suojelumekanismit ovat romahtaneet, tytöt ovat yhä alttiimpia muun muassa lapsiavioliitoille, ihmiskaupalle, kerjäämiseen pakottamiselle ja lapsityölle. Vammaiset naiset ja tytöt sekä syrjäytyneet ryhmät ovat vielä suuremmassa vaarassa joutua sukupuoleen perustuvan väkivallan kohteeksi, sillä käytettävissä olevat palvelut eivät vastaa heidän tarpeitaan.[[72]](#footnote-72)

Kansainvälisen kehitysapuun keskittyvän hyväntekeväisyysjärjestö Oxfamin vuonna 2020 julkaisemassa sukupuoleen perustuvaa väkivaltaa Jemenissä käsittelevässä lähtötilannetutkimuksessa käy ilmi, että sukupuoleen perustuva väkivalta on Jemenissä hyvin arkaluonteinen asia. Naiset ja tytöt eivät ilmoita väkivallasta, koska he pelkäävät joutuvansa tapetuksi, pidätetyksi tai alttiiksi lisäväkivallalle. Jemenissä esiintyy monenlaista väkivaltaa: ”Hakkaaminen, kiroilu, huutaminen, pilkkaaminen, sanallinen väkivalta, tyttöjen laittaminen käsirautoihin, tyttöjen koulunkäynnin epääminen, tyttöjen liikkumisen rajoittaminen” ovat joitakin väkivallan muotoja, joita tutkimusta varten haastatellut sukupuoleen perustuvasta väkivallasta selvinneet naiset ja tytöt ovat kokeneet.[[73]](#footnote-73)

Oxfamin tutkimus kohdistui 17–60-vuotiaisiin yhteisön jäseniin, ja tutkimuksessa poimittiin näytteitä erilaisista sosiaalisista, taloudellisista ja poliittisista taustoista tulevista yhteisön jäsenistä, jotka koostuivat isäntäyhteisöjen jäsenistä, maansisäisistä pakolaisista, lukutaitoisista ja lukutaidottomista, hyvin koulutetuista, syrjäytyneistä ja perinteisistä tai heimoihin kuuluvista ihmisistä.[[74]](#footnote-74)

Jemeniläisen Mwtana-järjestön vuonna 2022 julkaiseman lähisuhdeväkivaltaa Jemenissä sodan aikana tarkastelevan raportin mukaan aseellinen konflikti on edelleen pahentanut naisten ja tyttöjen tilannetta Jemenissä. Yhteiskunnassa, joka kärsii lisääntyvästä väkivallasta, huononevista elinoloista ja valtion instituutioiden romahtamisesta, naiset kohtaavat Mwtanan mukaan sukupuoleen perustuvaa väkivaltaa sekä julkisissa että yksityisissä tiloissa.[[75]](#footnote-75)

USDOS raportoi, että viranomaiset eri puolilla maata pitivät tuomionsa jo suorittaneita naisia vankiloissa ja säilöönottolaitoksissa, jos heillä ei ollut miespuolista huoltajaa saattajana heidän vapautuessaan. Vaihtoehtoisesti viranomaiset vapauttivat heidät ainoastaan naisten turvakoteihin, jos heidän perheensä kieltäytyivät vastaanottamasta heitä.[[76]](#footnote-76) Jemen-asiantuntijapaneelin YK:n turvallisuusneuvostolle vuonna 2024 tekemän raportin mukaan naisia on hyväksikäytetty seksuaalisesti vankiloissa kidutuksen muotona.[[77]](#footnote-77)

## Lähisuhdeväkivalta

Lähisuhdeväkivaltaa ei ole kriminalisoitu Jemenissä.[[78]](#footnote-78) Jemeniläisen Mwtana-järjestön vuonna 2022 julkaisema raportti käsittelee naisiin kohdistuvaa lähisuhdeväkivaltaa Jemenissä sodan aikana vuosina 2014–2021. Raportissa on tarkasteltu 58 lähisuhdeväkivaltatapausta ja sitä varten on haastateltu lähisuhdeväkivallasta selviytyneitä naisia sekä lähisuhdeväkivallasta selviytyneiden ja lähisuhdeväkivallan uhrien sukulaisia ja perheenjäseniä eri ikäryhmistä ja erilaisista maantieteellisistä, sosiaalisista ja taloudellisista taustoista. Lisäksi raporttia varten on tehty asiantuntijahaastatteluita.[[79]](#footnote-79)

Tutkimuksessa todetaan, että sota-aikana naisiin kohdistuva väkivalta perheissä on lisääntynyt taloudellisten, poliittisten ja sosiaalisten muutosten vuoksi. Tutkimuksen mukaan poliisi- ja oikeusviranomaisten tuki oli heikkoa institutionaalisella tasolla.[[80]](#footnote-80)

Mwtanan tutkimuksessa havaitut yleisimmät lähisuhdeväkivallan muodot olivat seksuaalinen väkivalta ja raiskaus, murha ja kidutus sekä fyysinen pahoinpitely ja resurssien tai perusoikeuksien riistäminen. Raiskausten ja murhien yleisyys tutkituissa tapauksissa johtui siitä, että tällaiset perheväkivallan muodot päätyvät usein rikosoikeusjärjestelmään ja suuren yleisön tietoon joko paikallisyhteisön, uhrien sukulaisten, tiedotusvälineiden tai muiden kanavien kautta.[[81]](#footnote-81)

Usein lähisuhdeväkivaltaa kokeneet naiset olivat toistuvasti kokeneet erilaisia väkivallan muotoja, mikä vaikutti heidän fyysiseen, psyykkiseen ja henkiseen hyvinvointiinsa, käyttäytymiseensä ja tapaan, jolla he suhtautuivat lähipiiriinsä ja turvallisuuteensa. Tutkimuksessa nousi esiin, että lähisuhdeväkivallasta selviytyneet naiset pelkäsivät joutuvansa alttiiksi lisäväkivallalle ja psykologiselle hyväksikäytölle ja lisäksi he kokivat kärsivänsä nöyryytyksestä, itsetunnon puutteesta ja tehottomuudesta.[[82]](#footnote-82)

Mwtanan tutkimuksen mukaan jemeniläisiin naisiin ja tyttöihin kohdistuu toistuvaa väkivaltaa lapsuudesta lähtien. Haastattelujen perusteella tutkimuksessa todettiin, että useimmilta selviytyjiltä ja uhreilta oli evätty koulutus lapsuudesta lähtien tai heitä oli estetty jatkamasta opintojaan. Isä, veli tai muut miespuoliset huoltajat käyttävät kurinpitomenetelminä lapsiavioliittoja, pahoinpitelyä ja hyväksikäyttöä. Joissakin tapauksissa naiset pakotettiin kerjäämään, minkä jälkeen he kohtasivat väkivaltaa ja pahoinpitelyä aviomiestensä toimesta, joskus muiden perheenjäsenten myötävaikutuksella. Väkivalta jatkui pahoinpitelyjen välillä, ja muita lähisuhdeväkivallan muotoja olivat muun muassa nälkiinnyttäminen, kidutus ja naisten perinnön, lasten huoltajuuden tai toimeentulon riistäminen, kun heillä ei ollut tulonlähdettä. Kun naisuhrin murhaan johtanut lähisuhdeväkivalta päätyi poliisin ja tuomioistuinten käsiteltäväksi, prosessi viivästyi varsinkin silloin, kun uhri ja hänen perheensä olivat köyhiä eivätkä kyenneet maksamaan oikeusprosessista johtuvia korkeita kustannuksia.[[83]](#footnote-83)

Tutkimuksessa dokumentoitiin 12 henkirikosta sekä yksi kidutuksen jälkeinen itsemurhatapaus. Uhrit olivat kärsineet kidutuksesta, uhkailusta ja pelottelusta pitkään ennen kuin heidät tapettiin. Väkivallan tekijän uhkaukset uhrin tai tämän perheen vahingoittamisesta olivat merkittävä syy kidutuskokemuksista vaikenemiseen ja sille, etteivät uhrit ilmoittaneet niistä.[[84]](#footnote-84)

Mwtanan tutkimuksessa dokumentoitiin 19 raiskaustapausta, joiden tekijänä oli uhriksi joutuneiden naisten, tyttöjen ja lasten lähipiriin sukulainen, kuten isä, setä, veli, isäpuoli ja lankomies. Tutkimuksen mukaan rikoksentekijää suojellaan rankaisematta, kun taas uhria syyllistetään raiskauksesta tai siitä, että hän oli antanut suostumuksensa seksuaaliseen kanssakäymiseen ja että hän syyllistyi aviorikokseen. Tämä oli tyypillistä useimmissa tutkimuksessa dokumentoiduissa raiskaustapauksissa, vaikka suurin osa uhreista oli alle 15-vuotiaita. Raiskaukset tehdään usein pakottamalla tai houkuttelemalla hyväksikäyttäen vanhempien tai perheen auktoriteettia.[[85]](#footnote-85)

Tutkimuksen mukaan fyysinen pahoinpitely hakkaamalla ja siihen liittyvä henkinen väkivalta, nöyryytys ja sanalliset loukkaukset olivat yleisiä kaikissa tutkimusryhmän tutkimissa 58 tapauksessa. Väkivallan muotoja esiintyi tutkituissa tapauksissa kaikissa sosioekonomisissa luokissa. Seuraavat väkivallan muodot olivat yleisiä monissa eri maakunnissa esiintyneissä lähisuhdeväkivaltatapauksissa: lapsiavioliittoon pakottaminen, työhön pakottaminen vanhempien ja aviomiesten toimesta, kerjäämään tai työskentelemään pakottaminen kodin ulkopuolella, naisten pakottaminen hylkäämään lapsensa, naisten käyttäytymisen kontrollointi vaatteiden valinnan ja ulosmenon ajankohdan suhteen, eristäminen, vangitseminen, raa'at pahoinpitelyt ja kiduttaminen käskyjen rikkomiseen tai laiskuuteen vedoten. Väkivallan tekijä oli useimmiten naisen aviomies, seuraavaksi useimmiten tämän isä, ja sen jälkeen useimmiten veli, poika ja muu sukulainen, kuten setä tai isäpuoli.[[86]](#footnote-86)

13 %:ssa Mwtanan tarkastelemista tapauksista naiset olivat joutuneet parisuhdeväkivallan kohteeksi. Uhrit kertoivat tulleensa suhteissa julmuuden ja pakottamisen kohteiksi lyömällä, rajoittamalla tai huumausaineita hyödyntämällä. Monet eloonjääneistä kuvasivat pakkokeinoja sanalla raiskaus.[[87]](#footnote-87)

Oxfamin vuonna 2020 julkaistun tutkimuksen tulokset osoittavat, että 71 % Sanaassa, Adenissa, Lahjissa ja Taizzissa haastatelluista ovat pyrkineet oikeuttamaan miehen väkivaltaa vaimoaan kohtaan. Naiset itse olivat yhtä mieltä siitä, että ”nainen ansaitsee miehensä rangaistuksen, jos hän lähtee talosta ilman tämän lupaa”, viitaten yhteiskunnallisiin käytäntöihin[[88]](#footnote-88), jotka antavat miespuolisille huoltajille oikeuden rangaista naisia ja tyttöjä, jos nämä eivät noudata tiettyjä sosiaalisia normeja. Dar Saadissa (Aden) haastatellut miehet totesivat, että ”miehellä on oikeus rangaista naista joko lyömällä tai huutamalla hänelle, kun hän tekee virheitä, laiminlyö perhevelvoitteita, käyttäytyy huonosti anoppinsa kanssa tai kun hän tuhlaa miehen aikaa soittamalla paljon”. Oxfamin mukaan kulttuuri, uskonto, sosiaaliset ja poliittiset perinteet muovaavat sukupuolten välisiä suhteita Jemenissä, ja miehet käyttävät valtaansa ja auktoriteettiaan väärin.[[89]](#footnote-89)

Useissa Mwtanan tutkimuksessa tarkastelluissa tapauksissa naisilta on evätty perusoikeudet, resurssit tai omaisuus. Koulutuksen epääminen oli yleinen piirre 45 %:ssa tapauksista, jotka koskivat pääasiassa maaseudulla asuvia naisia. 17 %:ssa tapauksista naisilta oli evätty oikeus valita elämänkumppani tai pysyä avioliitossa. 31 % tapauksista koski lapsiavioliittoon pakottamista, ja 9 % tapauksista liittyi sheghar-avioliittoihin[[90]](#footnote-90). Noin 10 %:ssa tapauksista naisilta riistettiin perintö. Sisarten tai äitien perintöjen varastaminen on Mwtanan mukaan yleistä.[[91]](#footnote-91)

## Sananvapauteen ja naisaktivisteihin ja -järjestöihin kohdistuvat oikeudenloukkaukset

Yhdysvaltain ulkoministeriön (USDOS) vuoden 2023 ihmisoikeustilannetta Jemenissä käsittelevän raportin mukaan kaikki Jemenin konfliktin osapuolet rajoittivat huomattavasti sananvapautta. Erityisesti naispuoliset ihmisoikeusaktivistit, toimittajat ja aktivistit kohtasivat sukupuoleen perustuvaa sortoa.[[92]](#footnote-92) Naisten liikkumista koskevat rajoitukset rajoittivat merkittävästi humanitaarista toimintaa ja kansalaisjärjestöjen toimintaa, ja joissakin tapauksissa huthit ottivat tarkoituksella kohteekseen kansalaisjärjestöjen ja humanitaaristen järjestöjen palveluksessa työskenteleviä naisia.[[93]](#footnote-93)

USDOS kertoo, että esimerkiksi 5.12.2023 huthien hallitsema tuomioistuin Sanaassa tuomitsi kuolemaan Arabiliiton naisjohtajien liiton Jemenin toimiston entisen johtajan Fatima Saleh al-Arwalin syytettynä yhteistyöstä vihollisen kanssa. Hänellä ei ollut oikeudellista edustajaa oikeudenkäynnissä, ja vuoden 2023 loppuun mennessä hänen perheensä oli saanut yhteyden häneen vain kaksi kertaa elokuussa 2022 tapahtuneen pidätyksen jälkeen.[[94]](#footnote-94)

Jemeniläisen naisten oikeuksiin keskittyvän Al-Amal Women’s and Sociocultural Foundation (AWSF) -ihmisoikeusjärjestön marraskuussa 2024 julkaisema tutkimus dokumentoi vuosina 2021–2024 oikeudenloukkaustapauksia neljässä eri maakunnassa (Sanaa, Abyan, Hadramaut, Aden), jotka kohdistuivat 117 naisihmisoikeusaktivistiin. Hallituksen joukot kohdistivat oikeudenloukkauksia 46 naiseen, huthit 21 naiseen, terroristiryhmät ml. Al-Qaida 15 naiseen. Lisäksi 24 naisista joutui monien oikeudenloukkauksien kohteiksi yhteiskunnan/perheenjäsenten toimesta ja 11 naista sosiaalisen median kanavien kautta.[[95]](#footnote-95)

AWFS:n tutkimissa 117 tapauksessa 17 naista joutui pidätetyksi, kaksi naista sai kuolemantuomion, 24 tapauksessa naiset kohtasivat kiusaamista, 13 naista joutui kiristämisen ja sähköisten hyökkäysten kohteiksi, yksi naisista joutui seksuaalisen väkivallan kohteeksi, kuusi naisista fyysisen väkivallan kohteeksi. 42 tapauksessa oikeudenloukkaukset liittyivät työpaikan riistämiseen, mielivaltaisiin hallintomenettelyihin, työstä irtisanomiseen ja työnteon estämiseen, 30 naiseen kohdistettiin eristämistä ja syrjintää, 21 naiseen kohdistettiin vääristettyjä syytteitä, 20 naista joutui uhkailun kohteeksi, kaksi naista yritettiin pidättää, 3 naisen koti ratsattiin ja 2 naiselta evättiin oikeus perintöön.[[96]](#footnote-96)

Ihmisoikeusjärjestö Human Rights Watch raportoi Etelän siirtymäneuvoston (STC) joukkojen vallanneen toukokuussa 2024 Jemenin naisliiton (Yemen Women’s Union) toimistot ja turvakodin Adenissa, joka on yksi harvoista turvallisista paikoista, joihin perheväkivaltaa ja sukupuoleen perustuvaa väkivaltaa pakenevat naiset voivat luottaa.[[97]](#footnote-97)

Jemen-asiantuntijapaneeli raportoi vuonna 2024 YK:n turvallisuusneuvostolle, että Jemenin hallituksen lähteiden mukaan huthien naisista muodostama turvallisuusjoukko Zaynabiyat[[98]](#footnote-98) on sekaantunut naisten ja tyttöjen sieppauksiin, katoamaan pakottamisiin ja kiristämiseen muun muassa mielenosoitusten ja muiden julkisten kokoontumisten aikana. Lukuisia naisaktivisteja on tiettävästi pahoinpidelty ja pidätetty mielivaltaisesti, ja heidän vapauttamisensa edellytyksenä on usein ollut miespuolisen huoltajan (mahram) antama takuu (engl. pledge).[[99]](#footnote-99)

## Liikkumisrajoitukset

Amnesty raportoi syyskuussa 2022 huthi-viranomaisten rajoittaneen huhtikuusta 2022 lähtien naisten liikkumista hallinnassaan olevilla alueilla mahram-vaatimuksilla. Mahram-vaatimuksen mukaan naiset eivät saa matkustaa ilman miespuolista holhoojaa tai tämän kirjallista suostumusta huthien hallinnassa olevissa maakunnissa tai muille Jemenin alueille.[[100]](#footnote-100)

YK:n ihmisoikeusvaltuutetun toimisto (OHCHR) raportoi joulukuussa 2022 huthien maaliikenteen sääntelyviranomaisen (LTRA) antaneen elokuussa 2022 suullisen ohjeen, jonka mukaan naiset eivät saa matkustaa ilman mahramia huthien hallinnassa olevissa maakunnissa, Jemenin hallituksen hallinnassa olevilla alueilla tai maan ulkopuolella. OHCHR:n mukaan myös YK-järjestöjen, kansainvälisten ja kansallisten kansalaisjärjestöjen naispuoliselle jemeniläishenkilöstölle on asetettu liikkumisrajoituksia muun muassa Hajjahin, Hudaydahin, Amranin, Sadahin ja Sanaan maakunnissa. Naispuolinen jemeniläinen henkilökunta ei voi matkustaa työasioissa eri maakuntien välillä ilman mahramia.[[101]](#footnote-101)

USDOS raportoi huthien vahvistaneen vuonna 2023 mahram-vaatimusten täytäntöönpanoa, vaikka Jemenin laissa ei ole tällaisia vaatimuksia. Huthit panivat mahramin täytäntöön suurelta osin suullisten ohjeiden ja paikallisten kiertokirjeiden avulla maakunnissa. Myös huthien hallinnoimia alueiden reunustamilla alueilla heimoviranomaiset asettivat mahram-vaatimuksia naisille.[[102]](#footnote-102)

Naisilla ei ole USDOSin mukaan missään päin Jemeniä täyttä liikkumisvapautta, vaikka rajoitukset vaihtelivat paikkakunnittain. USDOSin mukaan YK:n pakolaisasiain päävaltuutetun toimisto (UNHCR) raportoi, että naisia ja tyttöjä, jotka eivät olleet miespuolisen saattajan seurassa, ahdistellaan tarkastuspisteillä. Lisäksi raportin mukaan se, ettei naisilla ollut varaa kuljetukseen, vaikeutti naisten mahdollisuuksia päästä terveys-, ravitsemus- ja muihin palveluihin.[[103]](#footnote-103)

Human Rights Watchin vuonna 2024 julkaiseman raportin mukaan myös Jemenin hallituksen ja Etelän siirtymäneuvoston (STC) hallitsemilla alueilla matkustavat naiset ovat kertoneet, että heitä on tarkastuspisteillä estetty matkustamasta, vaikka mikään virallinen ohjeistus ei rajoita naisten matkustamista ilman miespuolisia sukulaisia. Useat naiset kertoivat, että heidät oli pysäytetty useita kertoja eri Jemenin hallituksen ja STC:n tarkastuspisteillä, erityisesti maakuntien sisäänkäynneillä, kuten al-Hangarin tarkastuspisteellä Taizzissa, al-Rebatin ja al-Hadidin tarkastuspisteillä Adenissa ja Nihmin tarkastuspisteellä Maribissa. He kertoivat, että näitä rajoituksia ei ollut ennen sotaa ja ne ovat yleistyneet viime vuosina. Naiset kertoivat, että poliisit ahdistelevat naisia suullisesti ja fyysisesti tarkastuspisteillä.[[104]](#footnote-104)

## Naisten sukupuolielinten silpominen

Viimeisimmät tiedot naisten sukupuolielinten silpomisesta ovat Jemenin vuoden 2013 kansallisesta terveys- ja väestötutkimuksesta. Tutkimuksen mukaan Jemenissä 19 %:lle 15–49-vuotiaista naisista oli tehty jonkinlainen sukupuolielinten silpominen. Valtaosalla (90 %) ympärileikatuista naisista toimenpide sisälsi kudoksen poistamista, kun taas 7 % ilmoitti, että kudosta ei poistettu, ja 3 % ei kertonut, minkä tyyppinen ympärileikkaus heille tehtiin. Lähes yhdeksälle kymmenestä tytöstä silpominen tehdään tämän ensimmäisen elinviikon aikana.[[105]](#footnote-105)

Maakunnittain naisten sukupuolten silpomista esiintyi seuraavasti:

* Al-Mhrah 85 %
* Hadramaut 80 %
* Hudeida 62 %
* Reimah 22 %
* Aden 15 %
* Dhamar 14 %
* Taiz 13 %
* Hajjah 8 %
* Mareb 7 %
* Ibb 6 %
* Abyan 5 %
* Sanaan kaupunki 5 %
* Lahj 4 %
* Sadah 3 %
* Amran 1 %
* Sanaa 1 %
* Shabwah 1 %
* Aldhalae 1 %
* Al-Jawf 0 %
* Al-Mhweit 0 %
* Al-Baidha 0 %[[106]](#footnote-106)

Seksuaali- ja lisääntymisterveyttä ja -oikeuksia edistävällä Speak, Act, Change -sivustolla vuonna 2018 julkaistun artikkelin mukaan naisten sukupuolielinten silpominen Jemenissä on seurausta yleisesti vallitsevista kulttuurisista ja uskonnollisista uskomuksista, jotka usein periytyvät perheeltä tai yhteisön jäseniltä. 86 % äideistä ja isoäideistä uskoo, että kyseessä on naisen sukupuolielinten puhdistus- ja puhtausmenetelmä.[[107]](#footnote-107)

YK:n lastenjärjestö UNICEFin ja sukupuolten tasa-arvoa ajavan Equimundo -järjestön vuonna 2023 julkaisemassa raportissa todetaan, että yhteisön ja sosiaalityöntekijöiden kertomukset sekä UNICEFin ja sen kumppaneiden tekemät arvioinnit viittaavat siihen, että naisten sukupuolielinten silpominen on lisääntynyt Jemenissä viime vuosina.[[108]](#footnote-108)

UNICEFin ja Equimondon raportin mukaan uskonnollisilla johtajilla on suuri vaikutusvalta naisten sukupuolielinten silpomista koskevissa päätöksissä. Yhteisön jäsenet kysyvät heiltä usein vahvistusta sille tulkinnalle, että naisten sukuelinten silpominen olisi osa islamilaista opetusta. Sukuelinten silpomisesta liikkuu monia haditheja[[109]](#footnote-109), ja sen välttämättömyydestä on monia eriäviä uskonnollisia mielipiteitä. Monet UNICEFin ja Equimundon tutkimukseen osallistuneista uskonnollisista johtajista totesivat, että he painostavat yhteisön jäseniä varmistamaan, että tytöt ympärileikataan. Jemeniläisten uskonnollisten johtajien kanssa käydyissä keskusteluissa korostui heidän vahva vakaumuksensa siitä, että heidän ”sunnaksi”[[110]](#footnote-110) kutsumansa sukupuolielinten silpomiseen liittyvä käytäntö on olennainen osa islamilaista opetusta, eikä mikään kiellä sitä. Uskonnolliset johtajat kuitenkin tekevät selvän eron sunnan ja muunlaisen naisten sukupuolielinten silpomisen, kuten infibulaation[[111]](#footnote-111), välillä. He pitävät sunnaa harmittomana käytäntönä, joka takaa naisten puhtauden ja säilyttää heidän siveytensä islamilaisen opetuksen mukaisesti, jossa naisia kehotetaan olemaan puhtaita ja kunniallisia.[[112]](#footnote-112)

UNICEFin ja Equimondon raportin mukaan 92,8 % 15–49-vuotiaille jemeniläisille naisille tehdyistä ympärileikkauksista oli tehty ”perinteisten hoitajien” toimesta ja loput terveydenhuollon ammattilaisten toimesta. 0–14-vuotiaista ympärileikatuista tytöistä 12,8 %:lle ympärileikkaus oli tehty terveydenhuollon ammattilaisten toimesta. Tutkimuksen mukaan muutos kohti toimenpiteen lääketieteellistämistä näyttää olevan käynnissä, sillä enemmistö toimenpiteeseen osallistuvista henkilöistä, mukaan lukien hoitohenkilökunta ja uskonnolliset johtajat, uskoo, että naisten sukupuolielinten silpominen on turvallisempaa, jos sen suorittavat koulutetut terveydenhuollon ammattilaiset. Vaikka tutkimukseen osallistuneet lääkärit vastustavat muunlaista naisten sukuelinten silpomista, kannattavat he kuitenkin sunna-käytäntöä. Heidän mielestään klitoriksen esinahan poistaminen muistuttaa naarmua tai lävistystä, eikä se ole haitallista tai islamin opetuksen vastaista.[[113]](#footnote-113)

# Kuinka yleisiä pakkoavioliitot ovat Jemenissä? Mitä tietoja on saatavilla pakkoavioliitosta Jemenissä?

Lapsiavioliittojen lopettamisen eteen töitä tekevän kansainvälisen The Global Partnership to End Child Marriage -järjestön ylläpitämän Girls not Brides -sivuston mukaan Jemenin lainsäädäntö ei aseta avioliitolle ikärajaa.[[114]](#footnote-114) YK:n lastenjärjestö UNICEFin joulukuussa 2023 päivittämän raportin mukaan 9 % 20–24-vuotiaista naisista Jemenissä, eli 1,6 miljoonaa naista, oli mennyt naimisiin alle 15-vuotiaana, ja 32 % 20–24-vuotiaista naisista Jemenissä, eli 4,2 miljoonaa naista, oli mennyt naimisiin alle 18-vuotiaana. Järjestön mukaan joka kolmas tyttö Jemenissä on mennyt naimisiin lapsena.[[115]](#footnote-115)

Lapsiavioliitoista dataa keräävän The Child Marriage Data Portal -sivuston mukaan lapsiavioliittojen yleisyys Jemenissä oli vuonna 2023 29,6 %. Lapsiavioliitot ovat yleisempiä maaseudulla, köyhimmän ja kouluttamattomimman väestön keskuudessa.[[116]](#footnote-116) Girls not Brides -sivusto listaa lapsiavioliittojen syiksi köyhyyden, ihmiskaupan, alhaisen koulutustason, perheen kunnian, sukupuolten välisen epätasa-arvon, COVID-19-pandemian ja konfliktin.[[117]](#footnote-117)

Jemeniläisen Mwtana-järjestön vuoden 2022 lähisuhdevaltaa käsittelevää tutkimusta varten tutkituista 58 tapauksesta useimmissa naisia on pakotettu lapsiavioliittoon tai pakkoavioliittoon. Kahdessa tapauksessa tytöt pakotettiin naimisiin jopa 10-vuotiaina.[[118]](#footnote-118)

Vuonna 2021 Journal of Refugee Studies -tieteellisessä journaalissa julkaistu tutkimus tarkastelee lapsiavioliittoja Jemenissä. Tutkimuksen mukaan osallistujat mainitsivat useimmiten isien tai muiden miespuolisten sukulaisten tekevän päätökset lapsiavioliitoista, erityisesti nuorten tyttöjen avioliitoista.[[119]](#footnote-119)

Journal of Refugee Studies -journaalissa julkaistun tutkimuksen mukaan tyttöjen kohdalla suurin siirtolaisuuden vaikutus oli lisääntynyt pelko seksuaalisesta häirinnästä. Tutkimuksessa arvioidaan maansisäisen siirtolaisuuden lisänneen lapsiavioliittoja, kun perheen vanhemmat pyrkivät naittamaan tyttärensä nuorempina suojellakseen heitä seksuaaliselta häirinnältä. Maansisäisesti siirtymään joutuneilla ja erityisesti pidempään konfliktille altistuneilla tytöillä on tutkimuksen mukaan erityisen suuri riski joutua lapsiavioliiton uhriksi verrattuna poikiin ja isäntäyhteisöissä eläviin tyttöihin. Taloudellinen epävakaus on ensisijainen tekijä avioliittopäätöksenteossa. Lisäksi naimisissa olevien tyttöjen kotitalouksien epätasapainoinen valtadynamiikka asettaa heidät epäedulliseen asemaan silloin, kun he haluavat puolustaa koulutustaan ja lisääntymisoikeuksiaan.[[120]](#footnote-120)

Sheghar-avioliitot ovat yleisiä maaseudulla.[[121]](#footnote-121) Sheghar-avioliitossa tai ”vaihtoavioliitossa” miehet solmivat pakkoavioliiton toistensa siskojen kanssa.[[122]](#footnote-122) Hajjahissa sheghar-avioliittoja solmittiin, jotta vältyttäisiin avioliiton kustannusten maksamiselta, ja pakkoavioliittoon pakotettiin eräänlaisena vaihtokauppana. Sheghar-avioliittoon liittyy pakkoavioeron soveltaminen, jolloin molemmat parit pakotetaan avioeroon, jos toinen pareista päättää erota.[[123]](#footnote-123)

## Turistiavioliitot

Kansainvälinen siirtolaisuusjärjestö Maailman pakolaisjärjestö (IOM) julkaisi vuonna 2014 tutkimuksen ”turistiavioliitoista” Jemenissä. Turistiavioliitto määritellään tutkimuksessa seuraavasti: jemeniläisen naisen ja jostakin Persianlahden maasta kotoisin olevan miehen välinen laillinen liitto, jonka sulhanen on tarkoittanut olevan kestoltaan rajoitettu, mitä ei ole selkeästi ilmoitettu vanhemmille, morsiamelle tai jemeniläisille viranomaisille.[[124]](#footnote-124) Tutkimuksessa todetaan, että turistiavioliitto voidaan luokitella ihmiskaupaksi, koska sulhanen ja avioliitonvälittäjä eivät tee selväksi avioliiton ”väliaikaista” luonnetta, jonka ainoana tarkoituksena on seksuaalinen hyväksikäyttö.[[125]](#footnote-125)

Turistiavioliittoja solmittiin tutkimuksen mukaan usein kesäkuukausina, jolloin Jemenissä vierailee paljon turisteja Persianlahden yhteistyöneuvoston (GCC) maista. Tutkimuksen mukaan Persianlahden turistit näkevät turistiavioliitot mahdollisuutena laillisesti hyväksyttyyn seksisuhteeseen naisen kanssa. Koska turistiavioliittoihin osallistuvien morsiamien vanhemmat uskovat vilpittömästi, että avioliitto ei ole väliaikainen, heidän saamansa myötäjäiset ovat yleensä samaa tasoa kuin mitä he saisivat tavalliselta jemeniläiseltä sulhaselta.[[126]](#footnote-126)

Tutkimuksen mukaan turistiavioliittoja esiintyi erityisesti Ibbin maakunnassa, mutta myös Hudeidan, Hajjn, Taizin, Sanaan, Raymanin ja Adenin maakunnissa. Ibbin maakunnassa turistiavioliitot olivat erityisen yleisiä Ibbin vanhassa kaupungissa sekä Jiblan ja al-Udaynin alueilla, ja Hadramautim maakunnassa Tarimin, Seyounin, al-Shihrin, al-disin ja al-Mukallan alueilla. IOM:n mukaan Jemenin taloudellisen tilanteen heikkeneminen ja köyhyyden lisääntyminen olivat keskeisiä tekijöitä turistiavioliitojen lisääntymisessä, sillä kohteena olevat naiset ovat köyhistä perheistä. Tutkimusta varten tehtyjen haastattelujen perusteella morsiamet olivat 15–30-vuotiaita. Ibbissä suurin osa naisista oli alle 20-vuotiaita, kun taas Hadramautissa osa oli teini-ikäisiä, mutta suurin osa yli 20-vuotiaita, ja muutamat olivat eronneita.[[127]](#footnote-127)

Tutkimuksen mukaan väliaikaisten avioliittojen lisäksi on olemassa myös sellaisia turistiavioliittoja, jossa jemeniläinen nainen avioituu saudiarabialaisen miehen kanssa, morsian kuljetetaan Saudi-Arabiaan ja häntä käytetään hyväksi kotiapulaisena tai seksuaalisesti. Saudi-Arabiassa naisilla on huomattavia haasteita paeta hyväksikäyttöä, sillä avun hakeminen voi aiheuttaa kohtuuttomia kustannuksia ja olla lähes mahdotonta Saudi-Arabian oikeudellisissa olosuhteissa, etenkin jos nainen on kouluttamaton tai luku- ja kirjoitustaidoton.[[128]](#footnote-128)

IOM:n tutkimuksessa arvioidaan, että merkittävä jemeniläisten läsnäolo Persianlahdella on saattanut helpottaa turistiavioliittokäytäntöä. Jemeniläiset Persianlahden maissa ovat saattaneet esitellä Persianlahdelta kotoisin olevia miehiä miespuolisille avioliiton välittäjille (arab. simisar al-Zawaj) tai olla mukana perustamassa yrityksiä, jotka helpottavat turistiavioliittojen solmimista. Lisäksi avioliittovälittäjät pyysivät joskus apua paikalliselta naiselta, khatbalta (engl. matchmaker), joka yhdisti potentiaalisen morsiamen perheen Persianlahdelta tulevaan mieheen, joka halusi solmia väliaikaisen avioliiton. Avioliittovälittäjä vastaa valmistelusta Persianlahden turisteja varten: hän etsii morsiamen, sopii tämän perheen kanssa kaikista avioliiton ehdoista ja vuokraa hotellihuoneen tai kalustetun asunnon, jotta avioliitto voidaan solmia mahdollisimman nopeasti sulhasen saapuessa.[[129]](#footnote-129)

IOM:n tutkimuksen mukaan turistiavioliittoihin joutuneet hylätyt morsiamet eivät todennäköisesti saa henkistä tai psykologista tukea, joka auttaisi heitä saamaan elämänsä kuntoon avioliiton jälkeen. Usein ainoa vaihtoehto on mennä uudelleen naimisiin, koska kouluun on vaikea palata, ja he kärsivät sekä mahdollisesti avioliitossa tapahtuneen fyysisen väkivallan aiheuttamasta vahingosta. Jos nainen on synnyttänyt lapsen avioliiton seurauksena, se tuo lisähaasteita. Vaikka jotkut turistiavioliittojen ”vaimot” saattavat saada avioeropaperit entisiltä miehiltään, monet eivät saa niitä. Tällaiset nuoret naiset joutuvat kohtaamaan hylkäämisen ja jäävät epävarmaan tilanteeseen. Vaikka useimmat haluavat hakea avioeroa, kustannukset ja haasteet tekevät siitä usein köyhille perheille mahdotonta.[[130]](#footnote-130)

# Voivatko naiset saada viranomaissuojelua poliisilta? Voivatko naiset saada suojelua tai tukea muilta tahoilta (esim. järjestöiltä), mikäli he ovat joutuneet vakavan rikoksen, kuten seksuaalisen väkivallan tai lähisuhdeväkivallan kohteeksi? Miten Jemenin oikeuslaitos toimii naisiin kohdistuvien rikoksien oikeustapausten käsittelyssä?

## Viranomaissuojelu ja oikeuslaitoksen toiminta

Jemeniläisen Mwtana-järjestön mukaan Jemenin sota on johtanut jo ennen sotaa heikkojen valtioninstituutioiden, ml. oikeusjärjestelmän, täydelliseen romahdukseen. Raportin mukaan naisiin kohdistuva väkivalta on lisääntynyt sodan aikana ja siihen on liittynyt sellaisten virallisten ja yhteiskunnallisten suojeluinstituutioiden romahtaminen, joiden puoleen naiset tavallisesti voivat kääntyä hakeakseen suojelua ja joiden pitäisi rajoittaa väkivallan laajenemista ja sen vakavia seurauksia yhteiskunnalle yleensä.[[131]](#footnote-131) YK:n seksuaali- ja lisääntymisterveysjärjestön (UNFPA) mukaan sukupuoleen perustuvaa väkivaltaa kärsineille tarjottavien tukipalveluiden saatavuus on edelleen riittämätöntä koko Jemenissä, ja 90 %:lla Jemenin maaseutualueista sukupuoleen perustuvan väkivallan uhreille ei ole palveluja ollenkaan.[[132]](#footnote-132)

Georgetownin yliopiston Institute for Women, Peace and Security (GIWPS) -tutkimuslaitoksen Naiset, rauha ja turvallisuus -indeksissä pääsy oikeuspalveluihin Jemenissä on pisteytetty 0,8. Indeksissä maat pisteytetään asteikolla nollasta neljään (nollan ollessa heikoin tulos) sen mukaan, missä määrin naiset voivat viedä asioita oikeuteen, hakea oikeudenmukaista oikeudenkäyntiä ja saada oikeussuojaa, kun heidän oikeuksiaan loukataan.[[133]](#footnote-133)

Mwtanan mukaan maaseudulla ja heimoalueilla asuvilla naisilla on enemmän haasteita kuin kaupungeissa asuvilla naisilla, kun he haluavat tehdä valituksen ja ilmoittaa tilanteestaan poliisille ja oikeuslaitokselle, koska he eivät voi mennä näihin paikkoihin yksin ilman miespuolista huoltajaa ja tarvitsevat henkilökortin, jota heillä ei yleensä ole. Useimmissa tapauksissa ilmoitus tehdään perheenjäsenen avulla, joka voi tehdä päätöksiä uhrin puolesta ja edustaa häntä turvallisuus- ja oikeusviranomaisten edessä.[[134]](#footnote-134)

Maaseutualueilla vallitsevat heimotavat, ja sheikin, eli heimon johtajan, auktoriteetti korvaa valtion auktoriteetin erityisesti perheasioissa ja arkaluonteisissa asioissa.[[135]](#footnote-135) Eräs raiskauksen kohteeksi joutunut nainen kertoi Mwtanalle, että naiset eivät voi valittaa kenellekään muulle kuin ”Jumalalle” ja että monet tytöt ja naiset joutuvat isiensä tai aviomiestensä tekemän väkivallan kohteeksi, eikä ketään näistä hyökkääjistä rangaista. Sen sijaan perheenjäsenet tai sheikki pitävät sovittelukokouksen, jotta tapaukset eivät leviäisi julkisuuteen ja jotta vältyttäisiin perheen leimautumiselta.[[136]](#footnote-136) Jotkut perheessä tapahtuneet raiskaustapauksista tehdyt ilmoitukset päättyvät Mwtanan mukaan uhrien vangitsemiseen ja tapausta käsitellään aviorikoksena, vaikka uhrit todistavat, että heidät raiskattiin pakon ja kidutuksen alaisena.[[137]](#footnote-137)

Esimerkiksi eräässä Mwtanan tarkastelemassa tapauksessa vuonna 2015 uhrin isä käytti väkivaltaa, hakkasi ja raiskasi tyttärensä 12-vuotiaana. Kun uhri yritti puhua asiasta sukulaistensa kanssa, nämä eivät antaneet hänen puhua asiasta heidän kuullensa. Tyttö raportoi tilanteestaan viranomaisille, kun hän sai tietää olevansa raskaana vuosia kestäneiden toistuvien raiskausten, vangitsemisen ja kidutuksen jälkeen. Virkailija ei kuitenkaan uskonut häntä. Tyttö lähetettiin pois ja häntä syytettiin isänsä mustamaalaamisesta. Lopulta tytön setä tuki tätä ja raportoi tapauksen. Tyttöä pidettiin tutkinnan ajan yhdeksän kuukautta vankilassa, minkä aikana hän myös synnytti lapsen. Ilman setänsä tukea hän olisi jäänyt vankilaan määrittämättömäksi ajaksi eikä olisi saanut selville, minne mennä tai kuka olisi antanut hänelle suojaa. Tytön setä pelasti tämän vaatimalla, että hän saisi huolehtia tytöstä tämän päästyä vankilasta ja veisi hänet toiseen kaupunkiin.[[138]](#footnote-138)

Eräässä toisessa Mwtanan tarkastelemassa tapauksessa jemeniläinen nainen oli joutunut toistuvan väkivallan kohteeksi miehensä toimesta avioliiton solmimisen jälkeen. Vuonna 2018 mies alkoi raiskata heidän pieniä lapsiaan. Isä vapautettiin raiskaussyytteestä siitä huolimatta, että äiti ilmoitti tapauksesta viranomaisille. Oikeustapauksen tuomiossa todettiin, että kyseessä oli perheriitojen vuoksi tehty ilkivaltainen rikosilmoitus, vaikka äiti toimitti lääkärintarkastusraportin, joka osoitti, että hänen lapsensa oli raiskattu. Nainen sai apua Jemenin naisten liitolta, joka nimitti tälle asianajajan ja antoi hänelle ja lapsilleen psykologista tukea.[[139]](#footnote-139)

Joissakin Mwtanan tutkimissa tapauksissa naiset eivät kärsineet väkivallasta ainoastaan perheen toimesta, vaan heitä on hyväksikäytetty edelleen myös turvallisuus- ja oikeusjärjestelmässä. Tämä lisää lähisuhdeväkivallan kohteeksi joutuneiden naisten taakkaa ja estää heitä saamasta oikeutta. Yhteiskunnalliset ja heimokohtaiset tavat ja perinteet myös leimaavat viranomaisten puoleen kääntyvät naiset yhteiskunnallisista arvoista poikkeaviksi, kun he käyvät poliisiasemilla, syyttäjänvirastoissa ja tuomioistuimissa. Lisäksi näissä virastoissa valloillaan oleva korruptio asettaa monia esteitä naisten oikeussuojan saamiselle. Jotkut tuomioistuimen virkailijat esimerkiksi kieltäytyvät kopioimasta oikeudenkäyntien pöytäkirjoja ilman rahalahjusta.[[140]](#footnote-140)

Mwtanan tutkimuksessa 39,9 %:ssa tutkituista tapauksista naiset kääntyivät poliisin ja oikeuslaitoksen puoleen, joista 15,5 % siksi, että heitä oli kidutettu tai pahoinpidelty tai että he olivat joutuneet murhayrityksen uhreiksi. Joissakin tapauksissa poliisi esti pahoinpideltyjen naisten pääsyn oikeussuojan piiriin joko kieltäytymällä ottamasta vastaan naisten tekemiä ilmoituksia lähisuhdeväkivallasta tai antamalla valituksen tekijälle moitteita sillä perusteella, että tehty valitus on pahansuopa tai epälooginen. Joissakin tapauksissa poliisiviranomaiset pyysivät rahasummia mobilisoidakseen turvallisuusjoukkoja pidättämään syytetyn. Uhrien kertomusten mukaan joissakin tapauksissa turvallisuuspalvelut pakottivat uhreja mielivaltaisesti luopumaan kantelustaan ja tekemään sovinnon tekijän kanssa poliisilaitoksella vastoin heidän tahtoaan vahingon, kunnianloukkauksen tai lapsen sieppauksen uhalla. Tämä on Mwtanan mukaan vastoin poliisiviranomaisia koskevaa lakia, jonka mukaan turvallisuuspalveluiden on otettava vastaan ja tutkittava kansalaisten tekemät valitukset ja ilmoitukset. Mwtana raportoi tapauksista, joissa pahoinpideltyjä naisia istuu vankilassa, koska heitä syytetään aviorikoksesta, vaikka he ovat todistaneet raiskauksia, myös alaikäisten raiskauksia tai heidän jäätyään kodittomiksi vanhempiensa heihin kohdistaman kidutuksen jälkeen, minkä seurauksena he joutuivat turvautumaan lainrikkomuksiin, kuten prostituutioon.[[141]](#footnote-141)

Mwtanan tutkimuksen mukaan toinen väkivallasta selviytyneiden kohtaama ongelma oli epäillyn kuulustelupöytäkirjojen ja rikosnäytön väärentäminen, mikä johti siihen, että syyttäjä päätti olla viemättä tapausta oikeuteen riittämättömien todisteiden vuoksi. Lisäksi se, että tapausta ei luokiteltu asianmukaisesti, esimerkiksi muuttamalla syytös vakavasta pahoinpitelystä ei-vakavaksi, johti syyttäjänviraston antamiin syytteisiin ja myöhempiin oikeuden päätöksiin, jotka olivat lieviä rikoksen vakavuuteen nähden.[[142]](#footnote-142)

Mwtanan mukaan myös oikeudenkäyntikulut tai oikeudenkäyntien kesto voivat estää uhreja nostamasta syytettä tai valittamasta syyttäjän päätöksistä tai tuomioistuimen tuomioista. Esimerkiksi kun naiset saavat tuomioistuimen päätöksen avioliittosopimuksensa mitätöimiseksi vihamielisyyden vuoksi, päätöksen täytäntöönpano riippuu siitä, pystyykö nainen palauttamaan myötäjäiset. Toinen esimerkki on Mukhala'a-avioero, jossa puolisot erotetaan vastineeksi korvauksesta, jonka vaimo tai muut maksavat miehelle joko rahana tai etuutena. Tämän seurauksena taloudellinen taakka asetetaan vaimolle, jotta avioero voidaan saattaa voimaan. Monissa tapauksissa tuomion täytäntöönpano keskeytettiin tuomion antamisen jälkeen naisille asetettujen taloudellisten rasitteiden vuoksi. Toisissa tapauksissa naiset joutuivat kantamaan velkataakkaa tuomion täytäntöönpanemiseksi.[[143]](#footnote-143)

Mwtanan mukaan oikeussuojan saaminen uhrin perheelle on helpompaa silloin, kun henkirikoksessa ei ole kyse ”kunniamurhasta”. Osa järjestön lähisuhdeväkivaltaa Jemenissä käsittelevässä tutkimuksessa dokumentoiduista henkirikoksista päätyi oikeuslaitoksen käsiteltäväksi, ja tekijöille annettiin tuomioita, joita ei kuitenkaan pantu täytäntöön.[[144]](#footnote-144)

Kansainvälisen kehitysapuun keskittyvän hyväntekeväisyysjärjestö Oxfamin vuoden 2020 sukupuoleen perustuvaa väkivaltaa käsittelevässä lähtötilannetutkimuksessa selvitettiin tekijöitä, jotka estävät Jemenissä useimpia naisia pääsemästä sukupuoleen perustuvan väkivallan uhreille tarkoitettujen palveluiden piiriin yhteisöissään. Tutkimuksen tulokset osoittavat, että sosiaalisen leimautumisen pelko, väkivallan lisääntymisen pelko ja tukipalvelujen puute yhteisöissä ovat keskeisiä tekijöitä, jotka estävät naisia ja tyttöjä hakeutumasta palveluiden piiriin.[[145]](#footnote-145)

Oxfamin tutkimusta varten haastatteleman jemeniläisen asiantuntijan Fatimah Mushourin mukaan tavat ja perinteet estävät naisia ja tyttöjä ilmoittamasta oikeudenloukkauksista toimivaltaisille viranomaisille, kuten poliisille, kun taas asianomaiset tytöt ja naiset eivät voi tehdä valitusta miespuolisia huoltajia ja puolisoita vastaan, koska yhteiskunnassa vallitsee yksipuolinen näkemys, jonka mukaan isällä, aviomiehellä tai veljellä on valtuudet kasvattaa ja ”korjata” naisia ja tyttöjä.[[146]](#footnote-146)

Sukupuoleen perustuvasta väkivallasta selvinneiltä naisilta kysyttiin tutkimuksessa, keneltä he hakisivat apua, jos he kokisivat sukupuoleen perustuvaa väkivaltaa. Suurin osa (85 %) vastaajista ilmoitti hakevansa tukea kotitalouden jäseniltä, ja lähes puolet (45 %) vastaajista ilmoitti, että he hakisivat apua suvultaan. 36 % naisista hakisi apua poliisilta, 25 % oikeuslaitokselta ja 22 % ystäviltä. Useimmat uhrit eivät tee ilmoitusta väkivallasta, jos siihen syyllistyy kotitalouden jäsen.[[147]](#footnote-147)

Seksuaalisen hyväksikäytön tai raiskauksen osalta Oxfamin tutkimuksessa ilmeni erilaisia näkemyksiä neljässä Jemenin maakunnassa. Al-Musimirissa (Lahjin maakunta) osallistujat ilmoittivat, että naiset tai tytöt tapettaisiin välittömästi, jos he joutuisivat seksuaalisen hyväksikäytön tai raiskauksen uhreiksi. Sanaassa osallistujat totesivat, että tyttö pidettäisiin turvassa, mutta hän joutuisi häpeän ja katumuksen valtaan. Tekijä vangittaisiin tai jopa tapettaisiin yhdessä tytön kanssa, jos he olisivat suostuneet ”seksuaaliseen syntiin”. Taizin maakunnassa vastaajat ilmoittivat, että heidän yhteisössään on todennäköistä, että sekä eloonjäänyt että tekijä pakotetaan naimisiin. Yleensä sekä tyttö että hänen perheensä kärsivät valtavasta häpeästä ja joutuvat lopulta muuttamaan muualle.[[148]](#footnote-148)

Suurin osa (77 %) Oxfamin tutkimuksen naisvastaajista vastasi, että vaimot eivät saa ilmoittaa miehistään, jos nämä syyllistyvät väkivaltaiseen tekoon, ja 68 % heistä uskoi, että laki rankaisee väkivallan tekijää. Sitä vastoin merkittävä osa naisista (68 %) ei ole samaa mieltä siitä, että Jemenin laki takaa naisten oikeudet, ja 56 % ei usko, että poliisi suojelee naisten oikeuksia.[[149]](#footnote-149) Tutkimuksen tulokset osoittavat, että 99 % naisista ei tiedä, mistä he voisivat saada sukupuoleen perustuvan väkivallan uhreille suunnattuja palveluja omassa yhteisössään.[[150]](#footnote-150)

Ihmisoikeuskysymyksiin keskittyvällä Leagle Samiksha -sivustolla vuonna 2024 julkaistun artikkelin mukaan erityisesti syrjäytyneiden ja haavoittuvassa asemassa olevien väestöryhmien rajallinen oikeussuojakeinojen saatavuus vaikeuttaa lapsiavioliittojen torjuntaa Jemenissä. Monet ihmiset, erityisesti maaseudulla, eivät välttämättä ole tietoisia laillisista oikeuksistaan tai kohtaavat esteitä oikeussuojakeinojen käyttämisessä.[[151]](#footnote-151)

## Muiden tahojen tarjoama suojelu

UN OCHAn Jemenin humanitaarista tilannetta vuonna 2024 käsittelevän raportin mukaan suojeluriskit olivat edelleen laajalle levinneet Jemenissä, mikä vaaransi miljoonat ihmiset, erityisesti haavoittuvassa asemassa olevat ryhmät, kuten naiset ja tytöt, maansisäiset pakolaiset, pakolaiset, maahanmuuttajat, vammaiset ja muhamashinit. Sukupuoleen perustuva väkivalta lisääntyi vuonna 2024, kun taas naisten ja tyttöjen mahdollisuudet saada palveluja sukupuoleen perustuvan väkivallan torjumiseksi heikkenivät.[[152]](#footnote-152)

Yksi naisten suojelun saamisen liittyvistä haasteista on Mwtanan mukaan se, että paikallisia oikeusapua lähisuhdeväkivallasta selviytyneille naisille tarjoavia järjestöjä on vain vähän. Niiden toiminta rajoittuu kaupunkialueille, eivätkä oikeudellista tukea tarvitsevat henkilöt välttämättä tiedä näiden palvelujen olemassaolosta tai kykene matkustamaan omatoimisesti hakemaan apua. Tämä koskee erityisesti niitä, jotka asuvat kaukana palvelukeskuksista. Lisäksi nämä palvelut ovat riippuvaisia kansainvälisten järjestöjen tuen saatavuudesta. Tukipalvelujen jatkuvuudesta ja kestävyydestä ei ole takeita, palveluita esimerkiksi keskeytettiin sodan alussa, mikä johti oikeudellisten tukipalvelujen lakkauttamiseen ja jopa turvakotien sulkemiseen. Mwtanan mukaan tutkimuksen tulokset osoittavat, että ne väkivallasta selviytyneet, jotka pystyivät saamaan oikeusapua tai turvakotipalveluja, olivat enimmäkseen kaupungeista. He saivat nämä palvelut joko tuomioistuimen kautta tai sellaisten läheisten ihmisten kautta, jotka tiesivät palvelujen olemassaolosta. Suurin osa palveluista, joista selviytyjät puhuivat, koski oikeudellisia tukipalveluja, joita tarjottiin asianajajan osoittamisen kautta, tai turvakotien tarjoamia palveluita, erityisesti alaikäisille Jemenin naisliiton alaisissa turvakodeissa. Useat naisasianajajat kertoivat Mwtanan fokusryhmäkeskusteluissa, että useat tuomarit tai syyttäjät olivat antaneet heille ankarat moitteet ja syyttäneet heitä siitä, että he olivat yllyttäneet naisia ”tuhoamaan kotinsa ja hajottamaan perheensä”.[[153]](#footnote-153)

Sukupuoleen perustuvan väkivallan uhreja pyydettiin Oxfamin tutkimuksessa mainitsemaan palveluita, joita naisinstituutiot tarjoavat heidän alueellaan. Lähes puolet (45 %) vastaajista ilmoitti, että useimmat naisten tukilaitokset tarjoavat sosiaalisia ja psykososiaalisia palveluja. Lisäksi tarjolla on käteistukea (16 %) ja oikeusapua (15 %). Vain pieni osa vastaajista mainitsi terveydenhuollon ja turvallisen suojan.[[154]](#footnote-154)

Kattavien, sukupuoleen perustuvaan väkivaltaan liittyvien palvelujen tarjoaminen on Oxfamin tutkimuksen mukaan osoittautunut hyvin vaikeaksi. Jemenistä puuttuvat erikoistuneet palveluntarjoajat, joilla on oikeanlaiset valmiudet ja taidot. Jemeniläiset naisoikeusjärjestöt ovat avainasemassa tietoisuuden lisäämisessä sukupuoleen perustuvasta väkivallasta sekä palvelujen tarjoamisessa sukupuoleen perustuvasta väkivallasta selviytyneille, mukaan lukien turvalliset tilat, joissa he voivat raportoida tai puhua kokemuksistaan.[[155]](#footnote-155)

Lähisuhdeväkivallan uhrien pääsy palveluihin maaseudulla ja syrjäseuduilla on huono, koska alueilla ei ole kansalaisjärjestöjä, jotka voisivat tarjota oikeudellista apua, terveydenhuoltoa tai psykologista apua väkivaltaa kohtaaville naisille. Tällaisissa tapauksissa naisten ainoa vaihtoehto on turvautua perheeseen, sheikkiin tai tämän edustajaan. Lisäksi kansalaisjärjestöjen tarjoamien palvelujen tehokkuuteen vaikuttavat heikkoudet, jotka liittyvät tarjottuihin oikeudellisiin palveluihin ja psykologisen tuen tarjoajien valmiuksiin, sillä heillä ei toisinaan ole kokemusta ja herkkyyttä tai he eivät noudata raiskauksesta selviytyneiden kliinistä hoitoa koskevia protokollia.[[156]](#footnote-156)

Lapsiavioliittojen lopettamiseen ja tyttöjen oikeuksien ajamiseen keskittyvän Nadafund -järjestön vuonna 2023 julkaisemassa artikkelissa kerrotaan, että järjestöt järjestävät Jemenissä valistuskampanjoita valistaakseen perheitä, yhteisöjä ja nuoria tyttöjä lapsiavioliittojen kielteisistä vaikutuksista. Näiden kampanjoiden tavoitteena on muuttaa yhteiskunnan asenteita ja käsityksiä avioliittokäytännöstä. Kansalaisjärjestöt ja kansainväliset järjestöt tarjoavat tukea ja voimaannuttamisohjelmia lapsiavioliittoriskissä oleville nuorille tytöille. Näillä ohjelmilla pyritään tarjoamaan koulutusta, ammatillista koulutusta ja taloudellisia mahdollisuuksia, jotta tytöillä olisi parempi tulevaisuus.[[157]](#footnote-157)

## USAID-leikkausten vaikutus

Amnestyn haastattelemien asiantuntijoiden ja avustustyöntekijöiden mukaan maaliskuuhun 2025 mennessä Yhdysvaltain USAID-avustusrahoituksen leikkaukset olivat jo pakottaneet sulkemaan kymmeniä turvallisia tiloja, jotka oli suunniteltu ehkäisemään sukupuoleen perustuvaa väkivaltaa tai vastaamaan siihen, ja jotka olivat tarkoitettu naisille ja tytöille eri puolilla Jemeniä. Haastateltujen mukaan, jos rahoitusta ei palauteta, kymmeniä terveyslaitoksia ja lisääntymisterveys- ja suojeluklinikoita suljetaan, jolloin sadat tuhannet naiset ja tytöt, myös sukupuoleen perustuvasta väkivallasta selviytyneet, jäävät vaille henkeä pelastavaa terveydenhuoltoa, psykososiaalista tukea ja oikeusapua.[[158]](#footnote-158)

Amnesty kertoo raportissa, että erään sukupuoleen perustuvasta väkivallasta selviytyneille monenlaisia palveluja tarjoavan paikallisen järjestön edustajan mukaan Yhdysvaltojen leikkaukset ovat vaikuttaneet vakavasti yli puoleen heidän ohjelmistaan. Hän kertoi Amnestylle, että järjestö ei enää tarjoa psykologista tukea ja myös oikeusapuneuvonta joudutaan lopettamaan.[[159]](#footnote-159)

Amnestyn Jemen-tutkija Diala Haidarin mukaan ”Yhdysvallat heikentää jemeniläisten naisjohtoisten järjestöjen vuosia kestäneitä ponnisteluja muiden naisten tukemiseksi ja voimaannuttamiseksi”. Haidarin mukaan "Kun sukupuoleen perustuvasta väkivallasta selviytyneet menettävät pääsyn turvakoteihin, psykososiaaliseen tukeen, terveyskeskuksiin ohjaamiseen, oikeusapuun ja muihin kriittisiin palveluihin, tällä on heille hengenvaarallisia seurauksia. Rahoitusleikkaukset uhkaavat hajottaa olemassa olevan suojelu- ja tukiverkoston, jonka jemeniläiset naispuoliset ihmisoikeuksien puolustajat ja humanitaariset järjestöt ovat rakentaneet vuosien varrella, mikä puolestaan tekee tytöistä entistä haavoittuvampia, muun muassa lapsiavioliitoille, ihmiskaupalle, kerjäämiselle ja lapsityölle."[[160]](#footnote-160)

## Lähteet

ACAPS

6.6.2023. *Women’s economic empowerment in the Yemeni context.* <https://www.acaps.org/fileadmin/Data_Product/Main_media/20230606_acaps_thematic_report_yemen_womens_economic_empowerment_in_the_yemeni_context.pdf> (käyty 10.6.2025).

5.5.2023. *Social impact overview 2022.* <https://www.acaps.org/fileadmin/Data_Product/Main_media/20230505_acaps_thematic_report_yemen_social_impact_overview_2022.pdf> (käyty 10.6.2025).

Amnesty International

10.4.2025. *Yemen: US abrupt and irresponsible aid cuts compound humanitarian crisis and put millions at risk.* <https://www.amnesty.org/en/latest/news/2025/04/yemen-us-abrupt-and-irresponsible-aid-cuts-compound-humanitarian-crisis-and-put-millions-at-risk/> (käyty 18.6.2025).

1.9.2022. *Yemen: Huthis ‘suffocating’ women with requirement for male guardians.* <https://www.amnesty.org/en/latest/news/2022/09/yemen-huthis-suffocating-women-with-requirement-for-male-guardians/> (käyty 11.6.2025).

16.12.2019. *Yemen: One of the Worst Places in the World to be a Woman.* <https://www.amnesty.org/en/latest/campaigns/2019/12/yemen-one-of-the-worst-places-in-the-world-to-be-a-woman/>. (käyty 10.6.2025).

AWSF (Al-Amal Women’s and Sociocultural Foundation) 11/2024. *Women human rights defenders in Yemen no more silence.* <https://drive.google.com/file/d/1MirWZ8n4w1RRuE9FHYxPKG6nu7S3580a/view> (käyty 17.6.2025).

BBC (British Broadcasting Corporation) 19.7.2014. *The pre-nuptial agreement that can end a happy marriage.* <https://www.bbc.com/news/magazine-28526103> (käyty 16.6.2025).

The Child Marriage Portal [päiväämätön]. *Yemen.* <https://childmarriagedata.org/country-profiles/yemen/> (käyty 11.6.2025).

CMI (Crisis Management Initiative)16.1.2025. *Carving a space for women in Yemeni politics.* <https://cmi.fi/2025/01/16/carving-a-space-for-women-in-yemeni-politics/> (käyty 3.6.2025).

Duodecim 1993. Naisen sukupuolielinten silpominen*. Lääketieteellinen Aikakauskirja Duodecim* 1993;109(11):959. <https://www.duodecimlehti.fi/duo30170> (käyty 17.6.2025).

Equality now 2.11.2021. *Yemen – The Personal Status Act No. 20 of 1992.* <https://equalitynow.org/discriminatory_law/yemen_the_personal_status_act_no_20_of_1992/> (käyty 19.6.2025).

Freedom House 2025. *Freedom in the World 2024:* *Yemen.* <https://freedomhouse.org/country/yemen/freedom-world/2024> (käyty 3.6.2025).

Girls not Brides [päiväämätön]. *Yemen.* <https://www.girlsnotbrides.org/learning-resources/child-marriage-atlas/regions-and-countries/yemen/> (käyty 11.6.2025).

GIWPS (Georgetown Institute for Women, Peace and Security)

2023a. *Women Peace and Security Index 2023/24.* <https://giwps.georgetown.edu/wp-content/uploads/2023/10/WPS-Index-full-report.pdf> (käyty 10.6.2025).

2023b. *Country profile Yemen.* <https://giwps.georgetown.edu/country/yemen/> (käyty 10.6.2025).

HRW (Human Rights Watch)

18.7.2024. *Yemen: UAE-Backed Group Seizes Women’s Shelter.* <https://www.hrw.org/news/2024/07/18/yemen-uae-backed-group-seizes-womens-shelter> (käyty 19.6.2024).

4.3.2024. *Yemen: Warring Parties Restrict Women’s Movement.* <https://www.hrw.org/news/2024/03/04/yemen-warring-parties-restrict-womens-movement> (käyty 19.6.2024)

Hunersen, Kara; Attal, Bothaina; Jeffery, Allison; Metzler, Janna; Alkibsi, Tareq; Elnakib, SHatha; Robinson, W Courtland 2.2.2021.Child Marriage in Yemen: A Mixed Methods Study in Ongoing Conflict and Displacement. *Journal of Refugee Studies*, Vol. 34, Issue 4. <https://academic.oup.com/jrs/article/34/4/4551/6126388?login=false> (käyty 12.6.2025).

IOM (International Organization for Migration) 2014. *Pilot Study Tourist Marriage in Yemen.* <https://publications.iom.int/system/files/pdf/tourist_marriage_yemen.pdf> (käyty 16.6.2025).

Leagle Samiksha 9.7.2024. *Child Marriage in Yemen: Legal Challenges.* <https://leaglesamiksha.com/2024/07/09/child-marriage-in-yemen-legal-challenges/> (käyty 18.6.2025).

Learn Religions 14.4.2019. *The Importance of the "Hadith" for Muslims.* <https://www.learnreligions.com/hadith-2004301> (käyty 26.6.2025).

MEI (Middle East Institute) 08/2019. *The future structure of the Yemeni state.* <https://www.mei.edu/sites/default/files/2019-08/The%20Future%20Structure%20of%20the%20Yemeni%20State.pdf> (käyty 19.6.2025).

MOPHP (Ministry of Public Health and Population), CSO (Central Statistical Organization) [Yemen], PAPFAM (Pan Arab Program for Family Health) & ICF International 2015. *Yemen National Health and Demographic Survey 2013.* <https://dhsprogram.com/pubs/pdf/FR296/FR296.pdf> (käyty 17.6.2025).

Mwtana 08/2022. *Fragile Walls. A study of domestic violence against women during the war in Yemen (2014–2021).* <https://cdn.prod.website-files.com/621cfefe2b950d85b2a1e2d1/63107dba33a837212249ea64_Fragile-WallsEn-02.pdf> (käyty 16.6.2025).

Nada Foundation 1.7.2023. *Child Marriage in Yemen: A Deep-Rooted Tradition.* <https://nadafund.org.uk/child-marriage-in-yemen-a-deep-rooted-tradition.html> (käyty 18.6.2025).

OHCHR (Office of the United Nations High Commissioner for Human Rights)

2.12.2022. *Mandates of the Working Group on discrimination against women and girls; the Special Rapporteur in the field of cultural rights; the Special Rapporteur on the right to education; the Special Rapporteur on the right of everyone to the enjoyment of the highest attainable standard of physical and mental health; the Special Rapporteur on freedom of religion or belief and the Special Rapporteur on violence against women and girls, its causes and consequences.* <https://spcommreports.ohchr.org/TMResultsBase/DownLoadPublicCommunicationFile?gId=27718> (käyty 12.6.2025).

18.12.1979. *Convention on the Elimination of All Forms of Discrimination against Women New York, 18 December 1979.* <https://www.ohchr.org/en/instruments-mechanisms/instruments/convention-elimination-all-forms-discrimination-against-women> (käyty 26.6.2025).

Oxfam 09/2020. *Naseej project baseline report.* <https://www.oxfamitalia.org/wp-content/uploads/2022/06/Naseej-Project-Baseline-Report_Yemen-1.pdf> (käyty 18.6.2025).

Republic of Yemen

15.1.2015. *The 2015 Draft Yemeni Constitution.* <https://constitutionnet.org/sites/default/files/2017-07/2015%20-%20Draft%20constitution%20(English).pdf> (käyty 13.6.2025).

2009. *Law No. (17) for the year 2009, for the amendment of Article Number (3) of the Law Number (6) for the Year 1990 concerning the Yemeni Citizenship.* <https://www.refworld.org/legal/legislation/natlegbod/2010/en/123975> (käyty 19.6.2025).

1999. بتعديل بعض أحكام القرار الجمهوري بالقانون رقم(20) لسنة 1992م بشان الأحوال الشخصية قانون رقم(24)لسنة 1999م. <http://mail.yemen-nic.info/db/laws_ye/detail.php?ID=11591> (käyty 26.6.2025).

1995. Presidential Legislative Order to promulgate the Labour Code, Act No. 5 of 1995. <https://menarights.org/sites/default/files/2016-12/YMN_LabourLaw_EN_0.pdf> (13.6.2025).

1994. Republican Decree for Law No 12 for the Year 1994 Concerning Crimes and Penalties. <https://sherloc.unodc.org/cld/uploads/res/document/yem/1994/law_no_12_for_the_year_1994_concerning_crimes_and_penalties_html/Yemen_Law_No._12_concerning_Crimes_and_Penalties_1994_ENG.pdf> (käyty 13.6.2025).

1992. قرار جمهوري بالقانون رقم (20) لسنة 1992م بشان الاحوال الشخصية. <https://agoyemen.net/lib_details.php?id=116> (käyty 26.6.2025).

1991. *Yemen 1991 (rev. 2015).* https://www.constituteproject.org/constitution/Yemen\_2015 (käyty 13.6.2025).

Speak, Act, Change 13.4.2018. *Female Genital Mutilation (FGM) in Yemen – A study of FGM determinants and approaches to address the issue in Yemen.* <https://www.speakactchange.org/2018/04/13/female-genital-mutilation-fgm-in-yemen-a-study-of-fgm-determinants-and-approaches-to-address-the-issue-in-yemen/#comment-13> (käyty 17.6.2025).

UNDP (United Nations Development Programme), UN Women, UNFPA (United Nations Population Fund) & ESCWA (United Nations Economic and Social Commission for Western Asia) 2018. *Yemen Gender Justice Assessment of laws affecting gender equality and protection against gender-based violence.* <https://arabstates.unfpa.org/sites/default/files/pub-pdf/Yemen%20Country%20Assessment%20-%20English_0.pdf> (käyty 3.6.2025).

UNFPA (United Nations Population Fund) [päiväämätön]. Gender-based violence. <https://yemen.unfpa.org/en/topics/gender-based-violence> (käyty 18.6.2025).

UNFPA (United Nations Population Fund) & UNICEF 2022. *Reimagining resilience –Eliminating Female Genital Mutilation in the Context of the Polycrisis.* <https://www.unfpa.org/sites/default/files/resource-pdf/2022%20FGM-CountryProfiles.pdf> (käyty 17.6.2025).

UNHCR (United Nations High Commissioner for Refugees) 27.3.2025. *Yemen Crisis Explained.* <https://www.unrefugees.org/news/yemen-crisis-explained/#HowareYemeniwomenandchildrenbeingimpactedbytheconflict> (käyty 19.6.2025).

UNICEF (United Nations Children's Fund)

03/2022. *Yemen.* <https://data.unicef.org/resources/child-marriage-country-profiles/> (käyty 11.6.2025).

03/2020. *Yemen.* <https://data.unicef.org/wp-content/uploads/country_profiles/Yemen/FGM_Country_Profiles_March2020/FGM_YEM.pdf> (käyty 17.6.2025).

UNICEF & Equimundo 2023. *Ending FGM in Yemen. Distancing FGM from religious discourse and terminology.* <https://www.unicef.org/mena/media/20686/file/Ending%20FGM%20in%20Yemen.pdf> (käyty 17.6.2025).

UN OCHA (United Nations Office for the Coordination of Humanitarian Affairs)

21.1.2025. *Yemen Humanitarian Update: Issue 9, December 2024.* <https://www.unocha.org/publications/report/yemen/yemen-humanitarian-update-issue-9-december-2024-enar> (käyty 18.6.2025).

01/2025. *Yemen Humanitarian Needs and Response Plan 2025 (January 2025).* <https://www.unocha.org/publications/report/yemen/yemen-humanitarian-needs-and-response-plan-2025-january-2025> (käyty 17.6.2025).

UNSC (UN Security Council) 11.10.2024. *Letter dated 11 October 2024 from the Panel of Experts on Yemen addressed to the President of the Security Council.* <https://www.ecoi.net/en/file/local/2117585/n2425953.pdf> (käyty 19.6.2025).

UN Women 20.5.2025. *Gender Alert Crisis Upon Crisis: Impact of the Recent Escalation on Women and Girls in Yemen.* <https://arabstates.unwomen.org/sites/default/files/2025-05/final_5_en_yemen_gender_alert-27525_final2.pdf> (käyty 9.6.2025).

UN (United Nations) Yemen 15.3.2023. *Violence plagues women and girls amid Yemen’s relentless conflict.* <https://yemen.un.org/en/223259-violence-plagues-women-and-girls-amid-yemen%E2%80%99s-relentless-conflict> (käyty 19.6.2025).

USDOS (United States Department of State) 24.4.2024. *2023 Country Reports on Human Rights Practices: Yemen.* <https://www.state.gov/wp-content/uploads/2024/03/528267-YEMEN-2023-HUMAN-RIGHTS-REPORT.pdf> (käyty 3.6.2025).

WFP (World Food Programme) 9.4.2025. *WFP Yemen Annual Country Report 2024*. Saatavilla ReliefWeb-tietokannassa: <https://reliefweb.int/report/yemen/wfp-yemen-annual-country-report-2024-enar> (käyty 9.6.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Republic of Yemen 1991, artikla 31 & 41. [↑](#footnote-ref-1)
2. Mwtana 08/2022, s. 32. [↑](#footnote-ref-2)
3. Republic of Yemen 15.1.2015, artikla 75. [↑](#footnote-ref-3)
4. MEI 08/2019, s. 3. [↑](#footnote-ref-4)
5. UNDP, UN Women, UNFPA & ESCWA 2018, s. 8; OHCHR 18.12.1979. [↑](#footnote-ref-5)
6. UNDP, UN Women, UNFPA & ESCWA 2018, s. 9. [↑](#footnote-ref-6)
7. Mwtana 08/2022, s. 32. [↑](#footnote-ref-7)
8. Yemen 1994, artikla 269. [↑](#footnote-ref-8)
9. USDOS 24.4.2024, s. 44. [↑](#footnote-ref-9)
10. UNDP, UN Women, UNFPA & ESCWA 2018, s. 9. [↑](#footnote-ref-10)
11. UNDP, UN Women, UNFPA & ESCWA 2018, s. 9. [↑](#footnote-ref-11)
12. Equality now 2.11.2021. [↑](#footnote-ref-12)
13. UNDP, UN Women, UNFPA & ESCWA 2018, s. 9. [↑](#footnote-ref-13)
14. Republic of Yemen 1994, artiklat 239 & 240. [↑](#footnote-ref-14)
15. UNDP, UN Women, UNFPA & ESCWA 2018, s. 9. [↑](#footnote-ref-15)
16. UNDP, UN Women, UNFPA & ESCWA 2018, s. 9; Yemen 1994, artiklat 273 & 275. [↑](#footnote-ref-16)
17. Republic of Yemen 1994, artikla 12. [↑](#footnote-ref-17)
18. Republic of Yemen 1994, artiklat 232; Mwtana 08/2022, s. 37. [↑](#footnote-ref-18)
19. UNDP, UN Women, UNFPA & ESCWA 2018, s. 9; USDOS 24.4.2024, s. 46 [↑](#footnote-ref-19)
20. UNDP, UN Women, UNFPA & ESCWA 2018, s. 9. [↑](#footnote-ref-20)
21. Republic of Yemen 1994, artikla 278. [↑](#footnote-ref-21)
22. UNDP, UN Women, UNFPA & ESCWA 2018, s. 9. [↑](#footnote-ref-22)
23. Republic of Yemen 1994, artiklat 264 & 268. [↑](#footnote-ref-23)
24. Republic of Yemen 1992. [↑](#footnote-ref-24)
25. UNDP, UN Women, UNFPA & ESCWA 2018, s. 9. [↑](#footnote-ref-25)
26. UNDP, UN Women, UNFPA & ESCWA 2018, s. 9; USDOS 24.4.2024, s. 51. [↑](#footnote-ref-26)
27. IOM 2014, s. 9. [↑](#footnote-ref-27)
28. Republic of Yemen 1999, artikla 15. [↑](#footnote-ref-28)
29. UNDP, UN Women, UNFPA & ESCWA 2018, s. 9 [↑](#footnote-ref-29)
30. Equality Now 2.11.2021. [↑](#footnote-ref-30)
31. Republic of Yemen 1992, artikla 29. [↑](#footnote-ref-31)
32. Republic of Yemen 1992, artikla 40; Equality Now 2.11.2021. [↑](#footnote-ref-32)
33. UNDP, UN Women, UNFPA & ESCWA 2018, s. 9. [↑](#footnote-ref-33)
34. Mwtana 08/2022, s. 35. [↑](#footnote-ref-34)
35. Republic of Yemen 1992, artikla 12. [↑](#footnote-ref-35)
36. UNDP, UN Women, UNFRPA & ESCWA 2018, s. 9. [↑](#footnote-ref-36)
37. UNDP, UN Women, UNFPA & ESCWA 2018, s. 9. [↑](#footnote-ref-37)
38. UNDP, UN Women, UNFPA & ESCWA 2018, s. 9. [↑](#footnote-ref-38)
39. Republic of Yemen 2009, artikla 1. [↑](#footnote-ref-39)
40. Republic of Yemen 1995, artikla 67. [↑](#footnote-ref-40)
41. Republic of Yemen 1995, artikla 45. [↑](#footnote-ref-41)
42. Republic of Yemen 1995, artikla 46. [↑](#footnote-ref-42)
43. Republic of Yemen 1995, artikla 3; UNDP, UN Women, UNFPA & ESCWA 2018, s. 9. [↑](#footnote-ref-43)
44. USDOS 24.4.2024, s. 40. [↑](#footnote-ref-44)
45. USDOS 24.4.2024, s. 39–40. [↑](#footnote-ref-45)
46. Freedom House 2025. h [↑](#footnote-ref-46)
47. CMI 16.1.2025. [↑](#footnote-ref-47)
48. GIWPS 2023a, s. 1. [↑](#footnote-ref-48)
49. GIWPS 2023b. [↑](#footnote-ref-49)
50. UN OCHA 01/2025, s. 12, 17. [↑](#footnote-ref-50)
51. Amnesty International 16.12.2019. [↑](#footnote-ref-51)
52. UN Women 20.5.2025, s. 11. [↑](#footnote-ref-52)
53. ACAPS 5.5.2023, s. 5. [↑](#footnote-ref-53)
54. UN Women 20.5.2025, s. 11. [↑](#footnote-ref-54)
55. OHCHR 2.12.2022, s. 5. [↑](#footnote-ref-55)
56. UN Yemen 15.3.2023. [↑](#footnote-ref-56)
57. UN Women 20.5.2025, s. 5. [↑](#footnote-ref-57)
58. GIWPS 2023b. [↑](#footnote-ref-58)
59. WFP 9.4.2025, s. 24. [↑](#footnote-ref-59)
60. ACAPS 5.5.2023, s. 3. [↑](#footnote-ref-60)
61. ACAPS 6.6.2023, s. 3. [↑](#footnote-ref-61)
62. UN Women 20.5.2025, s. 8. [↑](#footnote-ref-62)
63. UN Women 20.5.2025, s. 8. [↑](#footnote-ref-63)
64. UN Women 20.5.2025, s. 5. [↑](#footnote-ref-64)
65. UN Women 20.5.2025, s. 5. [↑](#footnote-ref-65)
66. UNFPA [päiväämätön]. [↑](#footnote-ref-66)
67. UNHCR 27.3.2025. [↑](#footnote-ref-67)
68. UN Women 20.5.2025, s. 10. [↑](#footnote-ref-68)
69. UNFPA [päiväämätön]. [↑](#footnote-ref-69)
70. UNHCR 27.3.2025. [↑](#footnote-ref-70)
71. UNFPA [päiväämätön]. [↑](#footnote-ref-71)
72. UNFPA [päiväämätön]. [↑](#footnote-ref-72)
73. Oxfam 09/2020, s. 5. [↑](#footnote-ref-73)
74. Oxfam 09/2020, s. 13. [↑](#footnote-ref-74)
75. Mwtana 08/2022, s. 13. [↑](#footnote-ref-75)
76. USDOS 24.4.2024, s. 11. [↑](#footnote-ref-76)
77. UNSC 11.10.2024, s. 37. [↑](#footnote-ref-77)
78. UNDP, UN Women, UNFPA & ESCWA 2018, s. 9. [↑](#footnote-ref-78)
79. Mwtana 08/2022, s. 25. [↑](#footnote-ref-79)
80. Mwtana 08/2022, s. 58. [↑](#footnote-ref-80)
81. Mwtana 08/2022, s. 58. [↑](#footnote-ref-81)
82. Mwtana 08/2022, s. 58. [↑](#footnote-ref-82)
83. Mwtana 08/2022, s. 58. [↑](#footnote-ref-83)
84. Mwtana 08/2022, s. 46. [↑](#footnote-ref-84)
85. Mwtana 08/2022, s. 48–49. [↑](#footnote-ref-85)
86. Mwtana 08/2022, s. 50. [↑](#footnote-ref-86)
87. Mwtana 08/2022, s. 50. [↑](#footnote-ref-87)
88. Henkilökohtaista asemaa säätelevän lain 40. artiklan kohdassa 4 mainitaan, että naisen ei ole sallittua poistua aviokodistaan ilman aviomiehen lupaa (Republic of Yemen 1992, artikla 40). [↑](#footnote-ref-88)
89. Oxfam 09/2020, s. 5. [↑](#footnote-ref-89)
90. Sheghar-avioliitossa tai ”vaihtoavioliitossa” miehet solmivat pakkoavioliiton toistensa siskojen kanssa (BBC 29.7.2014). [↑](#footnote-ref-90)
91. Mwtana 08/2022, s. 51. [↑](#footnote-ref-91)
92. USDOS 24.4.2024, s. 26. [↑](#footnote-ref-92)
93. USDOS 24.4.2024, s. 32. [↑](#footnote-ref-93)
94. USDOS 24.4.2024, s. 43. [↑](#footnote-ref-94)
95. AWFS 11/2024, s. 7, 42. [↑](#footnote-ref-95)
96. AWFS 11/2024, s. 8. [↑](#footnote-ref-96)
97. HRW 18.7.2024. [↑](#footnote-ref-97)
98. Zanabiyatin tehtäviin kuuluu mm. tiedustelutietojen kerääminen, osallistuminen taisteluihin ja islamilaisen lain täytäntöönpano huthien tulkinnan mukaisesti esim. pukeutumissääntöjen ja hyväksyttävän sosiaalisen käyttäytymisen osalta (UNSC 11.10.2024, s. 38). [↑](#footnote-ref-98)
99. UNSC 11.10.2024, s. 38. [↑](#footnote-ref-99)
100. Amnesty International 1.9.2022. [↑](#footnote-ref-100)
101. OHCHR 2.12.2022, s.2. [↑](#footnote-ref-101)
102. USDOS 24.4.2024, s. 34. [↑](#footnote-ref-102)
103. USDOS 24.4.2024, s. 34. [↑](#footnote-ref-103)
104. HRW 4.3.2024. [↑](#footnote-ref-104)
105. MOPHP, CSO, PAPFAM & ICF International 2015, s. 163–166. [↑](#footnote-ref-105)
106. MOPHP, CSO, PAPFAM & ICF International 2015, s. 163–166. [↑](#footnote-ref-106)
107. Speak, Act, Change 13.4.2018. [↑](#footnote-ref-107)
108. UNICEF & Equimondo 2023, s. 3. [↑](#footnote-ref-108)
109. Hadith viittaa islamin uskossa perimätietoon, eli erilaisiin kerättyihin kertomuksiin profeetta Muhammedin sanoista, teoista ja tavoista hänen elinaikanaan (Learn Religions 14.4.2019). [↑](#footnote-ref-109)
110. Naisten sukupuolielinten silpomisen tyyppi 1. Sunnalla viitataan klitoriksen esinahan poistoon. Toimenpiteenä se on ainoa, joka vastaa anatomisesti ja myös seurauksiltaan miehen ympärileikkausta. Usein siihenkin liitetään klitoriksen kärjen katkaisu tai sen täydellinen poisto (Duodecim 1993). [↑](#footnote-ref-110)
111. Naisten sukupuolielinten silpomisen tyyppi 4. Infibulaatioon kuuluu klitoriksen sekä pienten ja isojen häpyhuulten limakalvon puoleisen osan poisto. Tämän jälkeen vulvan haavapinnat painetaan vastakkain ja kiinnitetään niin, että vain pieni aukko vulvan takapoukamaan jätetään avoimeksi, jotta virtsa ja kuukautisvuoto pääsevät valumaan ulos. (Duodecim 1993). [↑](#footnote-ref-111)
112. UNICEF & Equimondo 2023, s. 9. [↑](#footnote-ref-112)
113. UNICEF & Equimondo 2023, s. 8. [↑](#footnote-ref-113)
114. Girls not Brides [päiväämätön]. [↑](#footnote-ref-114)
115. UNICEF 1.12.2023. [↑](#footnote-ref-115)
116. The Child Marriage Portal [päiväämätön]. [↑](#footnote-ref-116)
117. Girls not Brides [päiväämätön]. [↑](#footnote-ref-117)
118. Mwtana 08/2022, s. 55–56. [↑](#footnote-ref-118)
119. Hunersen et al. 2.2.2021. [↑](#footnote-ref-119)
120. Hunersen et al. 2.2.2021. [↑](#footnote-ref-120)
121. Mwtana 08/2022, s. 55–56. [↑](#footnote-ref-121)
122. BBC 29.7.2014. [↑](#footnote-ref-122)
123. Mwtana 08/2022, s. 55–56. [↑](#footnote-ref-123)
124. IOM 2014, s. V–VI, 21. [↑](#footnote-ref-124)
125. IOM 2014, s. 27. [↑](#footnote-ref-125)
126. IOM 2014, s. V–VI, 21. [↑](#footnote-ref-126)
127. IOM 2014, s. 19–20. [↑](#footnote-ref-127)
128. IOM 2014, s. 20. [↑](#footnote-ref-128)
129. IOM 2014, s. 21–22. [↑](#footnote-ref-129)
130. IOM 2014, s. 25. [↑](#footnote-ref-130)
131. Mwtana 08/2022, s. 19. [↑](#footnote-ref-131)
132. UNFPA [päiväämätön]. [↑](#footnote-ref-132)
133. GIWPS 2023b. [↑](#footnote-ref-133)
134. Mwtana 08/2022, s. 48. [↑](#footnote-ref-134)
135. Mwtana 08/2022, s. 48. [↑](#footnote-ref-135)
136. Mwtana 08/2022, s. 49. [↑](#footnote-ref-136)
137. Mwtana 08/2022, s. 48. [↑](#footnote-ref-137)
138. Mwtana 08/2022, s. 49. [↑](#footnote-ref-138)
139. Mwtana 08/2022, s. 49–50. [↑](#footnote-ref-139)
140. Mwtana 08/2022, s. 52. [↑](#footnote-ref-140)
141. Mwtana 08/2022, s. 52. [↑](#footnote-ref-141)
142. Mwtana 08/2022, s. 52. [↑](#footnote-ref-142)
143. Mwtana 08/2022, s. 53. [↑](#footnote-ref-143)
144. Mwtana 08/2022, s .46. [↑](#footnote-ref-144)
145. Oxfam 09/2020, s. 20. [↑](#footnote-ref-145)
146. Oxfam 09/2020, s. 17–18. [↑](#footnote-ref-146)
147. Oxfam 09/2020, s. 20–21. [↑](#footnote-ref-147)
148. Oxfam 09/2020, s. 18. [↑](#footnote-ref-148)
149. Oxfam 09/2020, s. 19. [↑](#footnote-ref-149)
150. Oxfam 09/2020, s. 19. [↑](#footnote-ref-150)
151. Leagle Samiksha 9.7.2024. [↑](#footnote-ref-151)
152. UN OCHA 21.1.2025, s. 2. [↑](#footnote-ref-152)
153. Mwtana 08/2022, s. 53. [↑](#footnote-ref-153)
154. Oxfam 09/2020, s. 21. [↑](#footnote-ref-154)
155. Oxfam 09/2020, s. 4. [↑](#footnote-ref-155)
156. Mwtana 08/2022, s. 48. [↑](#footnote-ref-156)
157. Nada Foundation 1.7.2023. [↑](#footnote-ref-157)
158. Amnesty International 10.4.2025. [↑](#footnote-ref-158)
159. Amnesty International 10.4.2025. [↑](#footnote-ref-159)
160. Amnesty International 10.4.2025. [↑](#footnote-ref-160)